Pahlawan Banjar Dari Pulau Borneo – Pangeran Antasari Bin Pangeran Masohut @ Mas’ud

“HIDUP Dan Mati Hanya Untuk Allah”, “Haram menyerah, waja sampai ke puting”.. itulah antara laungan yang seringkali didendangkan tatkala berhadapan dengan tentera Koloni Belanda yang pernah membuat onar di bumi Banjar suatu ketika dahulu.  Dek kerana gerakan-gerakan yang didokongi oleh beliau sehingga terjadinya Perang Banjar menyebabkan Koloni Belanda pernah mengistiharkan perang berhabis-habisan ke atasnya malah sanggup menyediakan wang ganjaran sebanyak 10,000 gulden bagi sesiapa sahaja yang menyerahkan beliau dan anak-anaknya kepada Koloni Belanda hidup atau mati.

Cukup besar wang yang disajikan oleh Belanda untuk memikat hati rakyat agar berpaling tadah namun tiada seorang pun masyarakat di Sungai Barito yang mahu berbuat sedemikian sebaliknya semakin utuh pula sokongan mereka ke atas perjuangannya melawan Belanda suatu ketika dahulu.  Biar dirinya seorang anak Banjar dan beragama Islam namun beliaulah juga pemimpin yang cukup disegani serta paling dihormati di kalangan Dayak Ngaju, Maanyan, Siang, Sihong, Kutai, Pasir, Murung, Bakumpai serta beberapa lagi pribumi minoriti yang mendiami kawasan di sepanjang Sungai Barito.

Pangeran Antasari nama diberi merupakan salah seorang putera di dalam salsilah keluarga diraja Kesultanan Banjarmasin yang lahir di Kayu Tangi, Banjar, Kabupaten Banjar, Provinsi Kalimantan Selatan pada tahun 1797.  Ayahandanya adalah Pangeran Masohut @ Mas’ud bin Pangeran Amir iaitu cucunda kepada Sultan Muhammad Aliuddin Aminullah yang memerintah Kerajaan Kesultanan Banjarmasin antara tahun 1759 hingga 1761. Bondanya pula bernama Gusti Hadijah merupakan keturunan “purih raja” iaitu puteri kepada seorang lagi pemerintah yang mengungguli Kerajaan Kesultanan Banjarmasin iaitu yang digelar Sultan Sulaiman Saidullah.

Diceritakan sewaktu zaman mudanya dikenali dengan nama Gusti Inu Kartapati dan digelar sedemikian rupa bagi memudahkan dirinya untuk bergaul dengan rakyat jelata. Walau lahir di keraton Banjar namun beliau sentiasa menempatkan dirinya di kalangan rakyat sehingga memungkinkan beliau mampu menuntut ilmu mempertahankan diri daripada guru-guru silat yang terbaik pernah ada di Banjarmasin. Selain daripada itu turut dikatakan beliau adalah antara individu yang begitu taat kepada setiap ajaran agama Islam sehingga demi menimba ilmu agama beliau pernah berkelana dari satu pasentren ke pasentren di Borneo suatu ketika dahulu.

Nama Pangeran Antasari mula menjadi igauan ngeri Belanda tatkala adanya campurtangan Belanda di dalam menentukan pemerintah bagi Kerajaan Kesultanan Banjarmasin pada 1859.  Pada ketika itu menurut wasiat yang diperturunkan oleh Sultan Adam, adindanya iaitu Pangeran Hidayat berhak untuk menjadi pengganti beliau namun akibat daripada konspirasi penipuan licik Belanda telah mengangkat kakanda tirinya yang bernama Tamjidullah sebagai Sultan Banjar dengan gelaran Sultan Tamjid Allah II. Yang berhak iaitu Pangeran Hidayatullah pula hanya diangkat sebagai seorang Mangkubumi Banjar pada Oktober 1859.

Pada masa itu juga demi memperkuatkan alasan Belanda yang meletakkan Sultan Tamjid Allah II sebagai “raja boneka” Kesultanan Banjar, keluarga Pangeran Hidayat iaitu bondanya Ratu Siti dan seluruh keluarganya telah diarahkan untuk mendiami kawasan kediaman terhad iaitu di Cianjur.  Hal ini telah memungkinkan api kemarahan rakyat banjar dan golongan keraton semakin memuncak. Natijahnya  tanpa menghiraukan Belanda, golongan ulama Islam dan pembesar Banjar tetap menabalkan Pangeran Hidayatullah II sebagai Sultan Banjar pada September 1859. Belanda yang tidak berpuashati turut menangkap Sultan Hidayatullah kemudiannya lantas dihantar ke Cianjur mengiringi keluarganya di sana sehinggalah beliau meninggal dunia.

Sebagai seorang sepupu kepada Pangeran Hidayatullah lebih-lebih lagi isteri Pangeran Antasari yang pertama iaitu Ratu Idjah merupakan puteri kepada Sultan Adam, Sultan Banjar sebelumnya menyebabkan beliau tidak boleh menerima apa yang berlaku di Keraton Banjarmasin pada masa itu.  Pangeran Antasari yang menjadi pemerintah di bahagian utara iaitu kawasan Muara Teweh dan sekitarnya telah mengatur strategi dan mengumpul kekuatan rakyat di kawasannya untuk bangun menentang Belanda.  Sejak itulah bermulanya rentetan kronologi bersejarah perang-perang Banjar yang berlaku dari tahun 1859 hingga 1905. (Sumber Belanda pula menyebut 1859 hingga 1863).

Sesungguhnya perang orang Banjar ke atas Belanda merupakan satu perang yang menyaksikan kemusnahan yang teruk di Sungai Barito.  Walaupun Belanda telah menggunakan peralatan perang yang moden berbanding dengan rakyat yang mendokongi Pangeran Antasari masih ianya tidak menjadi satu kegentaran.  Belanda yang kejam telah menggunakan taktik dengan memusnahkan lamin dan rumah panjang masyarakat Dayak di Sungai Barito yang menjadi penyokong kuat Pangeran Antasari.

Namun kegilaan dan kekuatan Belanda langsung tidak menjadi kegusaran.  Perang Barito 1859 misalnya menyaksikan sebuah kapal milik Kolonial Belanda iaitu “Ontrust” telah berjaya ditenggelamkan melalui taktik tipu helah. Pada ketika itu dikatakan bahawa Pangeran Antasari sudahpun memperkukuhkan pertahannya di Daerah Dusun Atas iaitu satu permukiman bagi suku Dayak Siang. Pemimpin suku Dayak Siang iaitu Tumenggung Surapati yang juga abang iparnya melalui perkahwinan kedua Pangeran Antasari dengan Nyai Fatimah, adinda Tumenggung Surapati sudahpun menjalinkan kerjasama yang erat atas nama keluarga.

Tanpa Kolonial Belanda mengetahui kesepakatan itu dan tanpa curiga telah menjemput Tumenggung Surapati dan beberapa orang pemuda Dayak Siang untuk naik ke kapal Ontrust. Tujuan mereka adalah untuk menunjuk-nunjuk betapa hebatnya senjata perang yang mereka miliki.  Pada tanggal 26 Disember 1859 itu, Tumenggung Surapati dan anak buahnya telah naik ke kapal Ontrust dan di dalam kealpaan Komandan Van Del Velde , mereka telah menyerang keseluruhan kapal tersebut. Temenggung Surapati sendiri telah menghunus mandaunya dan melakukan ngayau ke atas Leftenan Bangert lalu bercerailah kepala dari badan seorang pemimpin tentera Kolonial Belanda itu.

Ibon, putera Temenggung Surapati yang juga terkenal sebagai pahlawan Dayak sudah siap siaga menunggu di sisi kapal Ontrust. Dikala jeritan “serang” dilaungkan maka bertingkahlah Temenggung Surapati dan pahlawan-pahlawan Dayak yang lain di atas kapal Ontrust dan ramailah yang terkorban di pihak Kolonial Belanda ketika itu. Diceritakan juga sebelum mereka berjaya menenggelamkan Kapal Ontrust, Tumenggung Surapati dan pahlawan-pahlawan Dayak yang bersamanya telah berjaya mengambil senapang dan senjata api milik Belanda seperti meriam untuk dibawa ke mukim Dusun Atas.  Dengan bahan api yang ada di atas Kapal Ontrust itulah juga yang digunakan untuk menenggelamkan kapal tersebut. Kejadian ini menyebabkan pihak Kolonial Belanda menjadi berang dan berikrar akan membalas segala perbuatan yang dilakukan oleh Tumenggung Surapati dan Pangiran Antasari itu sehabis mungkin.

Dokongan yang kuat sebagai pemimpin di Sungai Barito pada masa itu menjadikan Pangeran Antasari dilihat sebagai penerus legasi pemerintahan Kerajaan Kesultanan Banjar yang tulin kerana yang ada di Keraton Banjar hanyalah boneka Belanda semata-mata.  Pada tanggal 14 Mac 1862, Pangeran Antasari telah diangkat sebagai pemerintah tertinggi Kesultanan Banjar dengan gelaran Panembahan Amiruddin Khalifatul Mukminin disaksikan oleh ketua-ketua Dayak dan Adipati wilayah Dusun Atas, Kapuas dan Kahayan iaitu Tumenggung Surapati sendiri. Usai sahaja diangkat menjadi pemerintah tertinggi, tiada namanya untuk Pangeran Antasari duduk diam sebaliknya terus-terusan memerangi Belanda sehingga ke hujung nyawa.

Namun Allah lebih mengasihi seorang pahlawan yang tulin seperti Pangeran Antasari yang hidup matinya hanya untukNya kerana pada tanggal 11hb Oktober 1862, beliau menghembuskan nafasnya yang terakhir di Bayan Begok, Kabupaten Barito Utara, Provinsi Kalimantan Tengah akibat penyakit radang paru-paru dan campak yang dihidapinya.  Jenazahnya dikuburkan di Bayan Begok pada mulanya yang kemudiannya pada 11 November 1958 telah dipindahkan dan dikubur semula di Taman Makam Perang Banjar, Banjarmasin Utara, Kalimantan Selatan.

Berdasarkan SK No. 06/TK/1968 di Jakarta iaitu pada tanggal 27hb Mac 1968, Pangeran Antasari telah dinobatkan sebagai Pahlawan Nasional Republik Indonesia atas usaha-usahanya memerangi Koloni Belanda yang pernah membuat onar di Pulau Borneo suatu waktu dahulu.  Penghormatan besar turut diberikan kepada Pangeran Antasari apabila pada tahun yang sama, Bank Indonesia turut mencetak dan mengabadikan nama serta gambar beliau di atas wang kertas Rp 2,000 Republik Indonesia sebagai tanda kenang-kenangan.

Umpama kata bidalan lama, harimau mati meninggalkan belang, manusia mati meninggalkan nama begitulah juga untuk seorang pahlawan Banjar dari Pulau Borneo iaitu Pangeran Antasari apabila tanah kelahirannya iaitu Kalimantan Selatan turut mendapat jolokan sebagai “Bumi Antasari” di kalangan rakyat Republik Indonesia sehingga sekarang.

-HB-

#KamekSayangSarawakBah!

Rujukan:

sejarahbudayanusantara.weebly.com/perang-banjar.html


Beribu Bangunan Di Rusia Menjadi Bukti Kepintaran Manusia Prasejarah

Di satu kawasan di Pergunungan Caucasus yang menjadi sebahagian daripada wilayah Rusia, wujud ratusan monumen lama misteri yang berusia ribuan tahun. Monumen-monumen yang berasaskan batu besar/megalit itu dikenali sebagai dolmen. Tetapi sehingga hari ini, sejarawan dan pengkaji arkeologi masih menggaru kepala tentang apa sebenarnya dolmen ini.

Salah satu perkara yang menjadi pencetus perselisihan berkenaan dolmen ialah usia sebenar struktur-struktur ini. Ada yang berpandangan usia struktur-struktur megalit ini sekitar 4,000 hingga 6,000 tahun. Tetapi ada juga yang percaya usia sebenar struktur-struktur ini sebenarnya sekitar 10,000 hingga 25,000 tahun!

Struktur-struktur megalit purba banyak dilaporkan di seluruh dunia dari benua Eropah hinggalah Afrika dan Asia. Tetapi dolmen jarang diketahui oleh pengkaji arkeologi kerana ia terletak dalam kawasan yang pernah membentuk Kesatuan Soviet. Disebabkan pihak Soviet banyak merahsiakan dapatan mereka dalam arkib dari insiden tsunami hinggalah kemalangan udara, tidak banyak maklumat muncul pada ketika itu.

Tetapi sebelum kita sambung, inilah masanya untuk korang dapatkan SOVIET DI HUJUNG JARI. Ini kerana masih banyak rahsia Soviet yang masih belum diketahui. Tengah diskaun lagi, harga memang cun! Pautan pembelian: https://shopee.com.my/The-Patriots-Soviet-Di-Hujung-Jari-i.238336777.6768174598

Kebanyakan dolmen ini ditemui di barat Caucasus yang meliputi bahagian Rusia dan Abkhazia (wilayah autonomi Georgia yang disokong Moscow). Dolmen dianggap unik kerana setiap blok binaan megalitnya mempunyai satu lubang kecil di hadapan seperti mata makhluk mitologi Yunani, Cyclops.

Setiap megalit dibentuk mengikut sudut 90 darjah bagi membentuk bulatan atau sebagai bucu pada setiap blok. Dolmen mudah dibina memandangkan majoriti batu megalit yang digunakan merupakan batu pasir atau batu kapur yang mudah dibentuk mengikut keperluan pembinanya. Disebabkan saiz blok megalit yang besar, kerja membawa dan mengangkatnya ke tapak-tapak dolmen ini bukan sesuatu yang mudah dengan jarak boleh saja mencecah puluhan kilometer.

Walaupun wujud sedikit variasi dalam kebanyakan dolmen ini, ia berkongsi banyak persamaan dengan pelbagai struktur megalit yang ditemui di seluruh dunia. Selain Rusia dan Abkhazia, struktur-struktur megalit turut ditemui di negara-negara lain seperti Belanda, Britain, Denmark, India, Ireland, Semenanjung Iberia (Sepanyol dan Portugal) dan Sweden.

Jadi, apa sebenarnya fungsi struktur-struktur megalit seperti dolmen ini? Sejujurnya, tiada siapa pun tahu fungsi struktur-struktur megalit ini. Ini berikutan tiada rekod bertulis pada zaman prasejarah yang menerangkan fungsi dan sebab ia dibina. Atas sebab itu, pengkaji arkeologi hanya mampu berspekulasi tentang sebab ia dibina dan fungsinya kepada komuniti yang ada ketika itu.

Di barat Caucasus sahaja, terdapat 3,000 buah struktur dolmen yang ditemui. Penduduk tempatan percaya dolmen ini sebenarnya ialah kawasan perkuburan lama sama ada untuk tujuan persendirian atau untuk figura terhormat dalam masyarakt oleh pembinanya. Fungsinya kemudian digunakan oleh budaya-budaya lain untuk tujuan sama.

Secara kasar, melihat dolmen tanpa sebarang khazanah bernilai di dalamnya patut sudah cukup untuk menyelamatkannya daripada dirosakkan oleh tangan-tangan manusia. Malangnya, itu tidak berlaku. Bukan sedikit dolmen yang dijarah, dirosakkan atau dimusnahkan berdasarkan rekod sejarah dan pemerhatian pengkaji arkeologi.

Ramai sejarawan percaya kebanyakan dolmen yang dimusnahkan berlaku semasa era Perang Dunia Kedua (WWII) atau Perang Patriotik di Rusia. Disebabkan saiznya yang besar, sesetengah tentera yang tidak bertanggungjawab melihat dolmen sebagai tempat terbaik untuk melupuskan saki-baki peluru kereta kebal yang tidak digunakan. Tindakan mereka bukan saja memusnahkan struktur dolmen secara fizikal. Malah, ia menafikan peluang untuk sejarawan dan pengkaji arkeologi untuk mengkaji struktur misteri prasejarah itu.

RUJUKAN

Ancient-Origins. (2016, 2 Julai). 25,000-Year-Old Buildings Found in Russia.

Manaev, G. (2020, 7 Mac). Did you know Russia has 3000 megalithic tombs?. RBTH.


Perginya Putera Philip – Kisah Pendek Hidup Beliau

Raja George VI mempunyai urusan yang sangat penting pada tahun 1946. Cuaca pun elok, dengan musim panas menyinari kehijauan bumi United Kingdom yang baru menang dalam Per.ang Dunia Kedua.

Walaupun infrastruktur ros.ak teruk dan ekonomi pula tidak menentu, imej dan integriti monarki tidak langsung terca.lar.

Rakyat melihat baginda sebagai raja yang baik, yakni simbol penyatuan pada ketika negara mengalami dugaan besar. Jadi baginda perlu menyelesaikan urusan hari itu, untuk memastikan simbol ini berterusan.

Apabila pintu dibuka, baginda melihat seorang pemuda tinggi lampai sedang berjalan masuk dengan penuh etika.

Pemuda ini bernama Philip, seorang bangsawan daripada Keluarga Diraja Greece. Ketika berusia 18 bulan, keluarga Philip dihalau daripada Greece. Mereka menetap di Paris dalam sebuah rumah milik seorang ibu saudara.

Pada tahun 1939, Philip menjalani latihan bersama Ten.tera Laut British dan menjadi kadet terbaik. Dan baginda dihantar jauh untuk berper.ang hingga Jepun menyerah kalah.

Pengalaman per.ang mengukuhkan azam Philip untuk mendirikan rumahtangga sendiri (Vicenty, 2021). Pertemuan Philip dengan Raja George adalah untuk mencapai azam tersebut. Kerana satu-satunya gadis dalam hatinya ialah Puteri Elizabeth.

Mereka mula kenal dalam sebuah majlis perkahwinan ketika Elizabeth masih kecil. Hubungan mereka menjadi serius pada tahun 1939.

George tahu tentang hubungan ini. Kerana semasa bersantapan di atas sebuah kapal layar, George menjemput Philip… dan pipi Elizabeth terus menjadi merah (Macfarlane, 2021).

Jadi George tidak berfikir lama… terus menerima pinangan Philip dengan syarat yang kecil sahaja: berkahwin apabila Elizabeth berusia 21 tahun. Philip bersetuju, dan pertunangan mereka dirasmikan pada 9 Julai 1947 (Petter, 2021).

Seperti dijanjikan, Philip berkahwin dengan Puteri Elizabeth pada 20 November 1947 dalam sebuah majlis yang besar.

Ada satu kejadian tidak diingini berlaku pada hari perkahwinan. Tiara Elizabeth pat.ah. Mungkin ada berprasangka ini petanda buruk.

Tetapi sebenarnya tiada apa pun yang berlaku. Tukang emas digegaskan dengan iringan polis. Tiara baginda dibaiki dengan segera. Dan majlis perkahwinan diteruskan dengan gilang-gemilang.

Menjadi Putera Diraja British

Pada 6 Februari 1952, Philip dan Elizabeth sedang berehat di sebuah rumah berhampiran dengan hutan Kenya. Mereka menerima panggilan daripada London, yang dijawab Philip.

Beberapa minit kemudian, Philip menggalas tanggungjawab yang berat. Kerana baginda perlu menyampaikan berita kemang.katan Raja George VI (Elbaum, 2021). Pada waktu itu, Philip sudah tahu yang isterinya bakal dimasyhurkan sebagai Ratu United Kingdom.

Atas permintaan Ratu Mary (nenek Elizabeth), majlis pertabalan dianjurkan pada 2 Jun 1953.

Elizabeth mengisytiharkan yang Philip akan diberi tempat dalam semua majlis dan mesyuarat, asalkan tidak bercanggah dengan Akta Parlimen.

Ini bermakna, Philip dibenarkan berkuasa kecuali dalam Parlimen British sahaja. Sepanjang pemerintahan, Philip setia di samping Elizabeth.

Malah suara daripada orang dalam menyatakan mereka mempunyai hubungan yang sangat akrab. Philip sentiasa menjadi sumber kekuatan dan kebijaksanaan pada Elizabeth.

Ada saja laporan yang menabur spekulasi palsu, mengattakan bahawa mereka semakin berpisah. Tetapi mereka dengan segera akan membuat penafian tegas, supaya institusi diraja British kekal terjamin.

Seperti yang Philip berkata, “kita kena memastikan monarki ini berfungsi.” Inilah matlamat Philip, sepanjang hidup.

Malah di sebalik tabir pun, Philip sangat tegas terutamanya sebagai seorang bapa. Philip berasa yang anak lelakinya (tidak pasti sama ada Charles atau Andrew) agak lembut dan manja (wimpy) (Berger, 2021).

Keman.gkat.an Seorang Putera

Putera Philip dan Ratu Elizabeth II diberikan usia yang panjang. Tetapi bagi Philip, usia yang panjang tidak bermakna baginda sentiasa sihat.

Dalam sebuah temu bual pada tahun 2000, baginda berkata yang baginda tidak mahu hidup sampai usia 100 tahun. Kerana tubuh badannya pada masa itu lagi sudah kerap sak.it (Ward, 2020).

17 tahun kemudian, baginda tidak berhenti masuk keluar hospital. Pada 2 Ogos 2017, baginda akhirnya bersara daripada tugasan diraja. Beberapa bulan kemudian, baginda muncul untuk menyambut ulang tahun ke-70 bersama Elizabeth II.

Dan tidak lama kemudian, baginda sekali lagi digegaskan ke Hospital Raja Edward VII untuk menukar tulang pinggul.

Dan apabila COVID-19 melanda, Philip atas faktor usia terpaksa duduk dalam perkarangan Istana Windsor sahaja. Baginda masuk hospital buat kali terakhir pada 3 Mac 2021 untuk menjalani pembe.dahan jantung (keluar 13 hari kemudian).

Dan pada 9 April 2021, baginda mang.kat dua bulan sebelum menyambut Hari Keputeraan Ke-100.

RUJUKAN:

Berger, M. (2021, April 9). Prince Philip, Husband of Queen Elizabeth II, Is (ditapiskan) at 99. The New York Times.

Elbaum, R. (2021, April 9). Prince Philip, husband of Britain’s Queen Elizabeth II, (ditapiskan) at 99. NBC News.

Macfarlane, J. (2021, April 9). Prince Philip and Queen Elizabeth’s royal love story explained – and how they first met. Yorkshire Post.

Petter, O. (2021, April 9). How Prince Philip and the Queen met: The story of a royal relationship. Independent UK.

Vicenty, S. (2021, April 9). Prince Philip, Duke of Edinburgh and Husband to Queen Elizabeth, Has (ditapiskan) at 99. Oprah Daily.

Ward, V. (2020, Disember 27). Duke of Edinburgh proves reluctant celebrant ahead of his 100th birthday. The Telegraph


Pencarian Makam Genghis Khan

“A grieving army carried his body home, killing anyone it met to hide the route. When the emperor was finally laid to rest, his soldiers rode 1,000 horses over his grave to destroy any remaining trace”. (History of Mongol, 1240).

Selesai membaca tentang kajian dan penulisan para pemburu makam Genghis Khan. Ada yang mengambil masa selama 40-60 tahun hidupnya diabadikan kepada pencarian makam pengasas empayar Mongol dan pra-Dinasti Yuan ini, tetapi hasilnya tetap nihil.

Ada pelbagai kisah yang mengaitkan kematian penguasa yang berjaya merobohkan Tembok Besar China iaitu seperti di dalam catatan pengembara terkenal Marco Polo, ketika mengunjungi tanah besar China pada zaman pemerintahan Kublai Khan (Dinasti Yuan), mengisahkan bahawasanya Gengis Khan meninggal dunia daripada luka panahan di lutut ketika dalam pengepungan ke atas istana Caaju.

Catatan dari Galician-Volhynian Chronicle pula mengisahkan Genghis Khan meninggal dunia ketika dalam ekspedisi perluasan kuasa ke atas kerajaan Xi Xia di selatan Xia. Dan catatan kuno yang ditulis setelah kematian Genghis Khan iaitu Secret History of the Mongols, merekodkan yang Genghis Khan meninggal dunia apabila jatuh daripada kuda ketika mana baginda sedang berburu di hutan.

Tetapi daripada semua catatan di atas, hanya satu catatan yang dikenalpasti sebagai kisah sebenar bagaimana Genghis Khan meninggal dunia.

Dalam buku ‘In the Footsteps of Genghis Khan’ oleh John de Francis, yang menulis kisah ini daripada cerita yang diturunkan turun temurun oleh puak-puak yang tinggal di Mongol iaitu ketika mana baginda dalam kempen penaklukan ke atas Dinasti Xi Xia di Xia selatan. Setelah memenangi pertempuran ini, Genghis Khan menangkap puteri Dinasti Xi Xia, Khatun Gol sebagai tebusan perang. Ada dua versi dalam catatan ini, iaitu puteri Khatun Gol membunuh Genghis Khan ketika baginda ingin merogol beliau dengan sebilah belati yang disisipkan di dalam lengan bajunya.

Versi kedua pula, puteri Khatun Gol membunuh Genghis Khan ketika baginda sedang tidur. Setelah membunuh Genghis Khan, puteri Khatun Gol melarikan diri lalu terjun ke dalam sungai Kuning dan pada masa sekarang sungai tersebut dikenali sebagai sungai Kuning Khatun Gol.

Tetapi setelah diselidiki, kisah ini berkemungkinan hanya diciptakan oleh musuh ketat Genghis Khan sendiri, iaitu puak Oirat. Puak Oirat atau Mongol Selatan ini sememangnya dikenali dalam sejarah Mongol sebagai seteru paling kuat Genghis Khan kerana puak ini pernah berjuang di bawah bendera Jamukha sebelum Genghis Khan berjaya menyatukan puak-puak di tanah Mongol. Setelah kematian Genghis Khan, maka puak Oirat menciptakan gosip murahan sebegini untuk merendahkan martabat agung seorang Khan.

Hanya ada satu sumber yang disokong oleh majoriti sejarawan penyebab kematian Genghis Khan iaitu ketika dalam ekspedisi penaklukan Dinasti Xi Xian. Setelah kejatuhkan ibu kota Dinasti Xi Xian, Yinchuan, Genghis Khan dibunuh (tiada catatan bagaimana baginda dibunuh) pada tanggal 18 Ogos 1227 M.

Baik, setelah kematian Genghis Khan ini, para jeneral dan anaknya berbincang dimana lokasi yang tepat untuk menguburkan jasad pemimpin yang dihormati ini. Di dalam buku ‘History of the Mongols’ (catatan yang ditulis pada tahun 1240 M) mencatatkan yang Genghis Khan pernah berkata:

“Kuburkan aku di sini ketika aku sudah meninggal dunia”.

Di sini di dalam catatan ini merujuk kepada sebuah tempat bernama Kheenti Aimag iaitu tempat di mana Genghis Khan dilahirkan, menghancurkan para musuhnya dan mengakui kesucian Gunung Burkhan Khaldun (Gunung Kheenti) sendiri. Kawasan di sinilah yang dianggap majoriti sejarawan sebagai tapak pemakaman Genghis Khan.

Tetapi dakwaan ini ditolak oleh Alan Nichols, Presiden ke-42 Explorers Club yang juga menghabiskan masa selama 60 tahun mempelajari dan mengeksplorasi gunung Burkhan Khaldun.

Alan mengatakan yang makam Genghis Khan tidak terdapat dikawasan tersebut, malahan ia ada di lokasi yang jauh atau tertentu, ianya amatlah rahsia. Itu sebab mengapa pemakaman Genghis Khan teramat ketat sehinggakan rombongan yang membawa jasad Genghis Khan untuk ditanam melakukan tiga pembunuhan, iaitu:

1. Membunuh sesiapapun (penduduk, pedagang) yang terserempak dengan rombongan ini.

2. Para penggali yang ditugaskan untuk menyiapkan makam Genghis Khan dibunuh oleh tentera yang mendampingi rombongan tersebut.

3. Para tentera yang membunuh para penggali juga dibunuh oleh orang-orang kepercayaan jeneral yang dilantik oleh Genghis Khan. Dianggarkan seramai 1000 orang tentera Mongol dibunuh sebagai tanda taat setia kepada Khan Agung.

Punyalah rahsia sampaikan peristiwa ini membawa maksud: “Let my body die, but let my nation live”.

Selain itu, rute perjalanan ahli rombongan tersebut turut dikaji oleh Alan iaitu dibawah nama ‘Alan Nichols’ route’. Daripada kajian ini juga, memungkinkan Alan untuk menjejak lokasi-lokasi yang ditempuhi oleh ahli rombongan tersebut, kerana dipercayai rute yang digunakan ahli rombongan terbabit merupakan rute perjalanan yang mengambil masa singkat dari gunung Liupan ke tempat pemakaman tersebut. Tempat tersebut ditandai oleh Alan sebagai Gunung X. Alan mendakwa bahawasanya kemungkinan kawasan ini sebagai tempat istirahat terakhir Genghis Khan.

Tetapi walaupun pelbagai kawasan yang diterokai, berapa lama masa yang diambil untuk menemui makam Genghis Khan, Alan tetap menyatakan seberapa lama pun mencarinya, sehebat mana pun menyelesaikan teka-teki ini, misteri lokasi makam Genghis Khan tidak akan ditemui buat selama-lamanya.

Kenapa perlu dicari jikalau saat pemakamnya juga ramai manusia dibunuh hanya semata-mata untuk sebuah jasad yang tidak bernyawa?

Walaupun banyak ekspedisi yang dilancarkan oleh ahli arkeologi dan sejarah dalam membawa misi menemui makam Genghis Khan, tetapi ekspedisi ini dipandang oleh masyarakat Mongol tempatan sebagai perbuatan yang tidak baik.

Masyarakat Mongol menginginkan makam moyang mereka ini tidak ditemui walau apa pun caranya kerana beranggapan yang makamnya adalah sebuah sumpahan, kerana sesiapa yang berani menganggu tempat istirahatnya akan mati dalam keadaan mengerikan ataupun dunia akan menjadi kacau bilau.

Kisah ini sama seperti peristiwa penemuan makam Temur Lenk (cicit Genghis Khan) oleh Soviet Union dan keesokan harinya, terjadinya Perang Dunia Kedua. Kemungkinan penemuan makam Genghis Khan akan menyebabkan meledaknya Perang Dunia Ketiga? Itulah persoalan yang sering ditakuti oleh masyarakat Mongol tempatan sehingga kini.

Sebarkanlah berita sumpahan atau menemui kegagalan banyak kali, tetapi ekspedisi memburu makam Genghis Khan tidak pernah berakhir, malahan teka-tekinya akan terus digali buat selama-lamanya. Beruntunglah kepada sesiapa yang menemui makam Genghis Khan, kerana dikatakan di dalam makamnya terdapat harta benda berharga dari seluruh jajahan takluknya, harta karun yang tidak terbayangkan oleh akal dan tidak mampu diungkapkan oleh kata-kata.

Misteri makam Qinshihuang yang dipenuhi oleh merkuri tak boleh kalahkan misteri makam Genghis Khan ni. Imbasan dari satelit pun tak dapat jumpa tanda-tanda makam ini berada di atas muka bumi.

Bahan bacaan yang berkaitan:

1. https://www.thepatriots.asia/genghis-khan-pengasas-kepada-…/

2. https://www.thepatriots.asia/genghis-khan-dan-kehancuran-k…/

3. https://www.thepatriots.asia/maharaja-babur-pengasas-empay…/

RUJUKAN:

1. Search to Find Tomb of Genghis Khan Picks up Pace oleh Dhwty (Ancient Origin).

2. Genghis Khan oleh Brenda Lange.

3. Genghis Khan and the Making of the Modern World oleh Jack Weatherford.

4. Genghis Khan: Life, Death, and Resurrection oleh John Man.

5. Genghis Khan’s Tomb oleh Alan Nichols.


Crazy Cat Men: Bila Kucing Menjadi Kegilaan Jejaka New York

Sekitar
lewat 1800-an hingga awal 1900-an, kucing-kucing jalanan di bandar New York
sering ditangkap dan dimatikan dengan alasan perbuatan itu ‘berperikemanusiaan’.
Kanak-kanak miskin akan diupah satu nikel untuk setiap ekor kucing yang berjaya
ditangkap termasuklah kucing peliharaan sihat yang adakalanya dicuri oleh
mereka demi wang upah tersebut.

Namun
begitu, masih ada warga New York yang berhati mulia bertindak menyelamatkan dan
menyayangi kucing-kucing ini dan didokumentasikan beberapa kisah mereka dalam
sebuah buku karya Peggy Gavan berjudul The Cat Men of Gotham: Tales of
Feline Friendships in Old New York.

Dalam
zaman yang serba moden dengan teknologi, segala cerita dan gambar kucing
merupakan santapan mata harian bagi pencinta kucing disebabkan kemudahan akses
internet dan media sosial. Jika ingin dibandingkan dengan zaman dahulu, obsesi
masyarakat terhadap kucing merupakan sesuatu yang jarang dihebahkan.

Menurut
Gavan, “Pada lewat 1800-an hingga awal 1900-an, setiap kali seekor kucing
menyelamatkan sesuatu misalnya menyelamatkan keluarganya daripada kebakaran
atau ia sendiri diselamatkan oleh pegawai polis dan berita-berita seumpamanya,
sudah tentu ia akan menjadi sensasi dan barangkali dipaparkan sebagai berita
utama di dada-dada akhbar”.

Berikut
merupakan antara kisah kucing yang popular sekitar New York pada era tersebut
seperti yang ditulis di dalam buku Peggy Gavan:

Minnie,
Penangkap Tikus Veteran di Brooklyn Navy Yard

Pada akhir 1800-an, serangan tikus merupakan suatu masalah yang merugikan bagi The Brooklyn Navy Yard, sebuah tempat membuat dan membaiki kapal yang terkenal di Amerika ketika itu. Banyak limbungan dan peralatan rosak akibat makhluk perosak itu. Tikus yang terlalu banyak juga menyebabkan anjing-anjing yang dikerah oleh Tentera Laut US lari ketakutan mengabaikan tanggungjawab mereka yang sepatutnya menangkap tikus-tikus tersebut. Jalan penyelesaian bagi masalah itu akhirnya ditemui apabila beberapa kelasi kapal mengutip kucing untuk dibela termasuk seekor kucing bernama Minnie sebagai pembawa tuah menurut kepercayaan mereka.

Pada
tahun 1893, kucing-kucing ini merayau di sekitar tempat membuat dan membaiki
kapal itu lalu ‘berkerja sambilan’ menangkap tikus di sana. Impaknya, populasi
tikus akhirnya dapat dikawal dalam beberapa tahun. Salah seorang pekerja di
sana memberitahu wartawan bahawa Minnie patut dianugerahkan anugerah pingat
emas sebagai penghargaan terhadapnya yang menjaga harta kerajaaan Amerika
Syarikat.

Chop,
Penghuni Balai Bomba

Seekor
kucing bernama Chop yang menghuni sebuah balai bomba digelar oleh ahli-ahli
bomba sebagai ‘Kucing Katolik’ yang ‘menyukai hidangan ikan setiap Jumaat’.
Malang tidak berbau bagi Chop setelah mati kerana terperangkap pada tayar trak bomba.
Ahli-ahli bomba amat berduka cita dengan kematiannya sehingga mereka mengadakan
sesi memorial untuk memperingati Chop dan seekor lagi kucing balai bomba.
Upacara pengebumian sebagai tanda penghormatan untuknya turut diadakan.

Jerry
Fox, Peronda Brooklyn

Jerry Fox ialah seekor kucing belang yang meronda sekitar Brooklyn antara 1879 dan 1905. Ia terkenal sebagai kucing yang menghalang jenayah dan memberi amaran bahaya pada manusia. Ia amat disayangi sehingga apabila penglihatannya semakin merosot pada tahun 1903, seorang ahli optometri kawasan tersebut membuatkannya sepasang cermin mata. Meskipun hampir buta, ia masih berjaya memberi amaran tatkala kebakaran berlaku di Borrough Corridor yang berpunca daripada cerut yang disalah letak sekaligus membantu menyelamatkan nyawa kerana deria baunya yang tajam.

Buzzer,
Si Kucing Fotogenik

Buzzer
dijaga oleh seorang jurugambar potret terkenal bernama Arnold Genthe. Ia telah
digandingkan bersama lebih 80 orang pelakon wanita New York ketika itu dan
dikatakan ia mungkin kucing yang paling banyak diambil gambar di Amerika.

Bambino,
Kucing Kesayangan Mark Twain

Samuel Langhorne Clemens atau lebih dikenali dengan nama penanya, Mark Twain merupakan seorang penulis buku yang terkenal. Antara karya termasyhurnya ialah novel The Adventures of Tom Sawyer (1876). Di samping dikenali sebagai penulis buku, semua orang tahu bahawa beliau juga seorang ailurophile (pencinta kucing). Beliau pernah memelihara sehingga 19 ekor kucing dalam satu-satu masa. Salah seekor kucing yang menjadi kesayangan beliau ialah Bambino. Kucing betina ini menetap bersama Twain di kediaman beliau di New York pada tahun 1904. Bambino banyak menghabiskan masanya di bilik tidur Twain yang juga merupakan tempat beliau menulis karyanya. Selain mengacau Twain berkarya, kucing itu telah diajar oleh Twain untuk memadam lampu dan api cerut.

Kucing
Pembawa Tuah

Pelombong-pelombong yang membuat terowong Joralemon Road pada tahun 1903 dan 1907 tidak akan datang bekerja tanpa kehadiran Brilliant Eyes, seekor anak kucing hitam yang dianggap sebagai pembawa tuah. Seorang juruterbang berani mati bernama John Bevins Moisant menarik perhatian awam dengan beberapa penerbangan merentasi Lengthy Island. Menjadi kewajipan bagi beliau iaitu sentiasa bersama dengan pembantu setia beliau, Paris-London setiap kali ingin mengemudi pesawat. Nasib tidak menyebelahi beliau di mana suatu penerbangan solo yang dibuat tanpa Paris-London pada tahun 1910 di Loisiana menjadi penerbangan terakhir Moisant setelah pesawatnya terhempas lalu meragut nyawa beliau.

Kucing
Penjara The Tombs, New York

Seekor kucing hitam bernama Old Nig sudah berada di penjara The Tombs yang sesak dengan banduan sejak tahun 1883. Ia berkhidmat sebagai penangkap tikus 18 tahun lamanya. Lama-kelamaan ia menukar kerjayanya menjadi peneman bagi banduan di Murder’s Row (bahagian penjara yang menempatkan banduan yang melakukan kesalahan membunuh). Old Nig merupakan peneman setia seorang banduan di sana bernama Carlyle Harris, seorang pelajar perubatan yang ketika itu baru berusia 22 tahun. Beliau dijatuhi hukuman atas tuduhan membunuh isterinya.

Syracuse
Night Telegram melaporkan Harris telah menulis sebuah puisi mengenai kucing
tersebut sebelum dikenakan hukuman mati di kerusi elektrik pada tahun 1893. Beliau
menulis, ‘sahabat senyap’ yang ‘hadir hari demi hari’ dan memberikan pelanggan
banduannya ‘tidak lebih daripada hati yang penuh belas kasihan’.

Gavan
berkata, “Ada kucing di setiap stesen polis, setiap balai bomba. Anda mempunyai
beratus ekor kucing di pejabat pos. Kebanyakan perniagaan, restoran dan hotel
mempunyai kucing kerana haiwan ini mengawal populasi tikus. Anjing tidak buat
apa yang kucing buat.”

Beliau
menambah, “Kucing akan membuat lebih daripada itu. Dan mereka (lelaki pencinta
kucing) akan selalu memanggil syarikat surat khabar untuk dijadikan bahan
berita”.

Pada
1894, Persatuan Pencegahan Kekejaman Terhadap Haiwan bersetuju untuk menilai
kawalan dan penjagaan kucing dan anjing di New York. Namun, penghapusan
haiwan-haiwan jalanan merupakan perkara biasa di era itu.

Mesti anda hairan kenapa tiada crazy cat lady dalam kisah-kisah tersebut. Semua watak sampingan kisah-kisah kucing ini berjantina lelaki. Hakikatnya, pada era itu, masyarakat masih berpegang teguh dengan peranan jantina yang tegas. Lelaki tempat mereka di tempat kerja dan tempat sosial manakala wanita tinggal di rumah menjaga makan minum keluarga. Oleh itu, media dikuasai oleh para lelaki dan yang melaporkan berita juga selalunya lelaki. Walaupun ada berita mengenai pencinta kucing dalam kalangan wanita seperti contoh yang diberitahu Gavan mengenai seorang wanita yang mempunyai 50 ekor kucing dilaporkan dalam surat khabar, kisahnya dipotretkan secara negatif.

RUJUKAN

Top Style Today (2019). A historical
past of New York’s larger-than-life felines. Retrieved from https://topstyletoday.com/a-historical-past-of-new-yorks-larger-than-life-felines/#

Bekiempis, V. (2019). Crazy ‘cat
men’: how New York’s feline frenzy made headlines decades ago. Retrieved
from https://www.theguardian.com/us-news/2019/feb/05/crazy-cat-men-how-new-yorks-feline-frenzy-made-headlines-decades-ago

Eschner, K. (2017). Mark Twain Liked
Cats Better Than People. Retrieved from https://www.smithsonianmag.com/smart-news/mark-twain-liked-cats-better-people-180965265/

Gavan, P. (2014). 1893: The Tombs’
Black Cat That Befriended Prisoners on Murderers’ Row. Retrieved from http://hatchingcatnyc.com/2014/10/12/black-cat-tombs-prisoners-murderers-row/

Thorn, J. (2016). Why Were They
Called Murderers’ Row? Retrieved from https://1927-the-diary-of-myles-thomas.espn.com/why-were-they-called-murderers-row-47cfd21c3be4


Nasib Minoriti Muslim di Thailand dan Burma

Muslim
adalah suatu komuniti yang sudah wujud di Asia Tenggara sebelum kurun yang
ke-15 lagi. Islam telah berkembang sejak abad ke-12 tetapi prosesnya adalah
secara beransur-ansur iaitu sejak abad ke-12, dan mencapai kemuncaknya pada
abad ke-14 dan 15. Islam telah bertapak kuat di Asia Tenggara dengan lebih
jelas pada abad ke-14 dan ke-15.

Pembinaan
negara bangsa di Asia Tenggara bermula secara beransur-ansur setelah era penjajahan
kolonial tamat. Negara-negara baru muncul untuk menggantikan struktur yang
ditinggalkan oleh undang-undang kolonial. Thailand misalnya walaupun tidak
dijajah tetapi mengamalkan sistem raja berperlembagaan dengan Perdana Menteri. Burma
pula menggunakan struktur perlembagaan mengikut model British dan Amerika
Syarikat.

Muslim
di Thailand dan Burma adalah kelompok minoriti. Kedudukan Muslim sebagai
golongan minoriti yang dikelilingi oleh golongan majoriti beragama Buddha
bukanlah sesuatu yang asing dalam konteks sejarah Asia Tenggara. Akan tetapi, nasib
yang dilalui oleh masyarakat Islam di Kemboja, Vietnam dan Laos tidaklah
mengalami kehidupan yang sukar saudara mereka di Burma dan Thailand.

Sehingga
kini kedua-dua kelompok ini masih tidak sunyi daripada isu-isu penindasan
terhadap mereka. Proses pembinaan negara bangsa di Thailand dan Burma bukan
sahaja memberi cabaran besar terhadap komuniti Muslim, tetapi terdapat beberapa
langkah yang dibuat oleh pemerintah dilihat cuba menghapuskan komuniti Muslim
di negara terbabit.

Thailand

Muslim di Thailand majoritinya tinggal di selatan Thai. Komuniti Muslim di kawasan ini mempunyai sejarah yang panjang. Mereka pernah mendirikan kesultanan Patani yang masyhur. Mereka dikenal sebagai masyarakat Melayu Patani. Masyarakat Melayu Pattani mendapat layanan buruk dari Siam sejak Pattani tewas kepada Siam pada 1786. Sejak itu, sudah terdapat perkara yang menunjukkan wujudnya pencabulan hak kebebasan dan hak asasi manusia di wilayah Pattani. Peperangan sering terjadi dan apabila golongan Melayu Pattani tewas, mereka akan dijadikan tawanan perang dan dilayan dengan buruk oleh pihak Siam.

Contohnya, pada 1786, tawanan perang diikat tangan dan kakinya dengan rotan dan dibawa ke Bangkok. Tawanan perang ini berjalan sehingga sejauh seribu tiga ratus kilometer. Di samping itu, mereka dikerang untuk menggali terusan-terusan di Bangkok dengan tangan mereka yang masih terikat. Peristiwa ini jelas menunjukkan layanan buruk yang diterima oleh masyarakat Pattani yang akhirnya membawa kepada kemunculan gerakan pemisahan.

Pada tahun 1940-an, Phibul Songgram mengambil alih pemerintahan di Thailand. Proses Asimiliasi terus giat dijalankan. Pengenalan 3 pillars (rukun) yang melibatkan chat (bangsa Siam), sasana (agama Buddha), dan phramakasat. telah berperanan untuk membentuk negara bangsa di mana sekiranya seseorang ingin menjadi rakyat Thailand, dia perlu berpegang kepada prinsip ini. Jadi, sekiranya masyarakat Muslim ingin menjadi warganegara Thailand, mereka perlu menjadi bangsa Siam.

Selain itu, masyarakat Muslim juga perlu berpegang kepada phramakasat iaitu raja adalah titisan daripada keturunan Tuhan yang dianggap kuasa suci kepada bangsa Siam. Hal ini jelas sekali bertentangan dengan prinsip Islam yang akhirnya telah menimbulkan kemarahan masyarakat Muslim.

Dalam aspek pendidikan pula, tindakan pihak pemerintah yang tidak prihatin terhadap kepentingan masyarakat Pattani telah mengheret kepada penentangan. Contohnya pada 1921, kerajaan Siam telah meluluskan Akta Pelajaran yang mewajibkan kanak-kanak belajar di sekolah kebangsaan Siam menggunakan bahasa Siam sebagai pengantar. Bagi menjayakan rancangan tersebut, pusat-pusat pengajian agama seperti pondok dan masjid diarahkan supaya mengubah dan menyesuaikan sukatan pelajaran mengikut ketetapan kerajaan.

Sebaliknya, masyarakat Melayu Pattani enggan menghantar anak-anak mereka ke sekolah kerajaan yang dikendalikan oleh sami-sami Buddha. Sementara itu, kerajaan Siam memaksa penduduk-penduduk tempatan membiayai perbelanjaan sekolah tersebut. Akibatnya, wujud penentangan secara besar-besaran oleh masyarakat Melayu Pattani pada tahun 1922 dan ini menyebabkan dasar asimilasi dihentikan buat sementara waktu.

Burma

Masyarakat
Muslim di Burma dianggap asing atau golongan imigran semata-mata, meskipun
mereka telah berasimilasi dengan suasana tempatan, menggunakan bahasa Myanmar
dan berpakaian sama seperti penduduk Myanmar yang lain. Stephen L. Keck dalam
artikelnya menyebutkan;

Nonetheless, the one thing
which unified these different representations of Islam was the fact that it was
seen as foreign, external and ultimately alien to Burma. Implicit in these
descriptions was the idea that Muslims in Burma could never be more than an
immigrant group, which, even though they might dress as Burmans and speak
Burmese, could never be fully assimilated into a Burman nation.

Antara etnik Muslim yang tertindas ialah Rohingya.
Mereka tinggal di kawasan Rakhine. Pada tahun 1942, berlaku kekosongan dalam
pentadbiran apabila British keluar dari Rakhine. Penduduk Myanmar mengambil
kesempatan ini untuk mengapi-apikan penganut Buddha di Rakhine dan sebagai
akibatnya, terjadi satu rusuhan besar yang menyaksikan 100 000 ribu Muslim
dibunuh manakala ratusan ribu melarikan diri ke Bengal.

Pada 1978, berlaku satu operasi Naga Min yang
dilaksanakan oleh pemerintah Burma di sebuah perkampungan terbesar di Rakhine
iaitu Sakkipara di daerah Sittwe. Operasi ini dikatakan bertujuan untuk menjejaki
pendatang haram. Etnik Rohingya menyedari mereka telah menjadi sasaran, mereka
telah bertindak balas menentang pihak kerajaan. Penentangan itu kemudian
dijadikan alasan oleh pihak kerajaan untuk bertindak lebih kejam ke atas orang
Rohingya.  Akhirnya, orang Rohingya
ditangkap, dibunuh secara besar-besaran, dan golongan wanita dirogol di Sittwe.
Peristiwa ini telah mendatangkan trauma kepada masyarakat Muslim ni Rakhine.

Penindasan terhadap komuniti Islam di Burma adalah disebabkan oleh pembabitan Sami Buddha dalam. Pada 2012, Sami Buddha telah mengadakan perarakan menyokong tindakan presiden agar orang Rohingya dihantar ke negara lain. Ini menunjukkan betapa bencinya masyarakat beragama Buddha terhadap masyarakat Rohingya. Apatah lagi sikap pemerintah Myanmar yang enggan menjawab kritikan mengenai isu ini. Mereka tetap berpegang kepada dasar kerajaantang tidak mengiktiraf kerakyatan masyarakat Rohingya.

Pembinaan negara bangsa di Asia Tenggara meninggalkan
kesan negatif terhadap masyarakat Muslim di Burma dan Thailand. Sikap
pemerintah yang tidak bertolak ansur dengan penduduk tempatan terhadap hak-hak
mereka menyebabkan nasib mereka tidak terbela. Dasar asimilasi di Thailand
sepatutnya boleh dilakukan dengan cara baik sekirannya dibuat dengan rundingan
yang rapi bersama komuniti Muslim. Manakala, sikap pemerintah Burma yang tidak
mahu menerima kerakyatan masyarakat Rohingya menujukkan mereka sememangnya
mempunyai perasaan anti-Muslim.

RUJUKAN

Azharuddin
Mohamed Dali, Azlinariah Abdullah. 2012. Airmata
Kesengsaraan Rohingya, Identiti, Penindasan dan Pelarian. Kuala Lumpur:
Inteam Publishing

Clive
J. Christie. 1996. A Modern History of
Southeast Asia: decolonization, nationalism and Separatism. Singapura:
Palgrave Macmillan

M.C
Ricklefs. 2010. A New History of Southeast Asia. New York. Palgrave Macmillan

Nik
Anuar Nik Mahmud. 1999. Sejarah
Perjuangan Melayu Patani 1785-1954. Bangi: Universiti Kebangsaaan Malaysia


Kenapa Erdogan Bina Jambatan Gantung Terpanjang Di Dunia?

Beberapa minggu lepas, Turki secara rasmi membuka Jambatan Canakkale 1915. Mungkin ada menganggap ini sekadar jambatan biasa. Hakikatnya, jambatan yang merentasi Selat Dardanelles itu merupakan jambatan gantung terpanjang di dunia.

Jambatan yang berukuran 2,023 meter panjang ini menghubungkan Gelibolu di utara wilayah Canakkale yang terletak di sebelah Eropah Turki dengan Lapeski di sebelah bahagian Asia Turki. Ia merupakan hasil kerja sebuah konsortium terdiri daripada syarikat-syarikat Turki dan Korea Selatan.

Dengan adanya jambatan ini, pengguna jalan raya dapat merentasi Selat Dardanelles dalam tempoh enam minit berbanding 1 jam 30 minit dengan feri. Sebelumnya, jika mereka mahu merentasi selat berkenaan, pengguna perlu menunggu feri dengan waktu menunggu yang lama – kadang-kadang sehingga lima jam.

Kos pembinaan jambatan ini mencecah 2.5 bilion euro (RM11.63 bilion). Tetapi ia turut membantu Turki membuat penjimatan sebanyak 415 juta euro (RM1.93 bilion) dari segi perlepasan karbon dan penggunaan bahan api. Pengguna jalan raya hanya perlu membayar tol sebanyak 200 lira (RM57.35) sebelum menggunakan Jambatan Canakkale 1915.

Setiap aspek seni bina jambatan ini penuh dengan simbolisme. Jarak 2,023 meter merujuk kepada tahun 2023 – tahun di mana Turki menyambut ulang tahun ke-100 penubuhan republik selepas kejatuhan kerajaan Turki Uthmaniyah. Menara jambatan setinggi 318 meter merujuk kepada tarikh 18 Mac – tarikh mengenang pengorbanan tentera Turki yang terbunuh dalam pertempuran di Gallipoli.

Semasa Perang Dunia Pertama (WWI), tiga Entente iaitu Britain, Perancis dan Rusia melancarkan kempen mengawal Selat Dardanelles. Tujuannya bukan sekadar mengawal Laut Mediterranean tetapi memaksa kerajaan Turki Uthmaniyah ketika itu agar tunduk dan menarik diri daripada kempen WWI.

Pendaratan pasukan Bersekutu di Gallipoli pada 25 April 1915 merupakan permulaan pertempuran sengit antara kedua-dua pihak selama lapan bulan. Pada akhir pertempuran, 44,000 tentera Bersekutu dan 86,000 tentera Uthmaniyah terbunuh.

Menariknya, tarikh 18 Mac yang dipilih kerajaan Turki untuk merasmikan Jambatan Canakkale 1915 juga signifikan. Ini kerana ia bersamaan dengan ulang tahun ke-107 kejayaan Turki mengakali armada perang Britain dan Perancis sekaligus membawa kepada pendaratan tentera di Gallipoli. Kempen pendaratan Gallipoli menyaksikan Britain dan Perancis mendapat sokongan tentera dari negara lain termasuk Australia dan New Zealand.

Perasmian jambatan dibuat oleh Presiden Turki, Recep Tayyip Erdogan sambil disaksikan hadirin dan tetamu-tetamu kehormat termasuk Perdana Menteri Korea Selatan, Kim Boo-kyum. Dalam ucapan perasmiannya, beliau berharap jambatan ini bukan saja berperanan sebagai penanda permulaan baru era keamanan dan kemakmuran. Malah, ia turut dianggap sebagai manifestasi hubungan rapat Ankara dengan Seoul.

RUJUKAN

Fraser, S. (2022, 18 Mac). Turkey builds massive bridge linking Europe and Asia. Associated Press.


Papan Turai – Sistem Tulisan Masyarakat Iban

Ada segelintir golongan di dalam masyarakat Malaysia hari ini seringkali melabelkan yang masyarakat pribumi Dayak Borneo adalah mereka yang tidak bertamadun suatu waktu dahulu. Dan mereka juga sering mengatakan bahawa hanya kedatangan bangsa Eropah ke bumi Borneo barulah bangsa-bangsa di Borneo itu bertamadun.

Itulah kenyataan pahit yang harus ditelan oleh rata-rata masyarakat pribumi Borneo sedangkan hakikatnya mereka tidak tahu bahawa masyarakat pribumi Borneo juga telah lebih bertamadun dengan adanya ciptaan sistem tulisan tersendiri. Sejarah ini sememangnya amat kurang pendedahannya tapi itulah realitinya yang harus diketahui oleh semua rakyat di Malaysia ini. Merendah-rendahkan tamadun bangsa orang lain demi survival tamadun bangsa sendiri adalah umpama perbuatan “membaling batu sembunyi tangan”.

Untuk kesekian kalinya, Kami akan memaparkan satu lagi sejarah ketamadunan masyarakat Dayak Borneo iaitu satu bukti yang cukup untuk mengatakan bahawa masyarakat Dayak Borneo adalah mereka yang lebih bertamadun sejajar dengan bangsa-bangsa lain di dunia. Sistem Tulisan Iban “Papan Turai” itulah tajuk artikel daripada Kami pada kali ini. Mungkin ramai rakyat Malaysia malah rakyat Sarawak sendiri tidak mengetahui kewujudan sistem tulisan ini kerana ianya tidak begitu didedahkan buat ruang informasi rakyat Malaysia sendiri.

Untuk penjelasan lebih terperinci sistem tulisan yang dinamakan Turai ini adalah sejenis tulisan yang dimulakan oleh etnik Iban iaitu etnik majoriti di Sarawak Bumi Kenyalang. Ianya adalah satu tulisan yang bercorak yang ditulis di atas kepingan papan oleh lemambang iban iaitu penyair iban yang mengisahkan saga para dewa sewaktu musim perayaan penting bagi masyarakat Iban.

Bentuk tulisan ini boleh mengambarkan secara tepat susur galur keturunan selama 15 generasi atau lebih. Dan yang lebih mengagumkan turai ini mampu mengaitkan dengan tempat sebenar dan kejadian sesuatu yang terjadi ke atas masyarakat Iban dahulu. Inilah kehebatan sistem tulisan Iban “Papan Turai” yang menjadikan ianya bukti bahawa tamadun etnik Iban yang mewakili masyarakat pribumi Dayak Borneo adalah duduk sama tinggi dengan bangsa-bangsa lain di dunia.

Walaupun hakikatnya penggunaan papan turai ini hanya terhad di dalam pembelajaran puisi ritual seperti “tusut”, “pengap” dan “sabak” kerana mantera-mantera yang digunapakai oleh lemambang itu panjang serta begitu khusus pengungkapannya dan ianya tidak boleh diingati hanya sebegitu sahaja. Jadi apabila adanya etnik Iban terdahulu yang mampu memperterjemahkannya di dalam bentuk tulisan bercorak maka ianya juga adalah satu bukti ketamadunan masyarakat Iban itu sendiri.

Sejajar dengan waktu, jika dahulunya Turai hanya di dalam bentuk puisi lemambang namun pada awal 1960an telah ada usaha daripada anak Iban iaitu Dunging anak Gunggu yang telah membuat penambahbaikan kepada sistem tulisan Turai ini dengan membuat penambahan pada 77 karekternya. Daripada jumlah 77 buah karekter itu beliau telah mampu menyingkirkan beberapa karektor atau simbol yang berulang-ulang dan menjadikannya kepada 59 karekter tetap.

Kemudian usaha Dunging tidak terhenti disitu sahaja apabila sistem tulisan Turai ini telah dilangsungkan oleh Dr Bromeley Philip yang merupakan seorang Pensyarah Linguistik Universiti Teknologi Mara Sarawak yang telah berganding bahu mengajarnya untuk diketahui oleh pelajar-pelajar linguistik di Sarawak.

Hasil usaha beliau juga dengan kerjasama daripada sebuah syarikat “Linguistic;s Software” dari Edmons, Washington DC, United States of America, huruf Iban Dunging yang dikenali dengan nama “LaserIban” kini boleh didapati dalam bentuk perisian untuk dipasang pada komputer. Sistem tulisan ini boleh ditaip menggunakan komputer seperti tulisan Cina, Jawi dan Roman. Perisian Font ini sesuai digunakan dengan sistem operasi komputer seperti Microsoft Windows dan AppleMac.

Seorang pakar pengkaji bahasa yang terkenal didunia iaitu Professor Derek Freeman ada menyatakan bahawa Iban “The Master of Language” kerana apa yang diperkatakan oleh beliau adalah bagaimana etnik Iban mempunyai kepandaian di dalam penggunaan bahasa iaitu dengan penyusunan ayat serta bijak berpuisi mengikut rima yang menarik dan ianya adalah setanding dengan prosa kata yang digunakan di dalam Bahasa Inggeris maka kenyataan beliau itu tidak boleh disangkal sama sekali. Ini kerana “Papan Turai” itu sendiri sudah cukup membuktikan bahawa tamadun etnik Iban itu telah melangkaui batas waktu.

Inilah sekelumit ruang informasi di dalam kita cuba mengenali satu sistem tulisan Iban yang dikenali dengan nama “Papan Turai”. Mungkin ramai yang tidak mengetahui kewujudan sistem tulisan iban ini dan sekarang ianya juga boleh didapati di dalam aplikasi komputer melalui apa yang di”improvise” oleh Dunging anak Gunggu.

#KamekSayangSarawakBah!


Rumusan Inkues Adib – Hari Keempat (14/2/2019)

1. 2 Orang lagi saksi dipanggil dalam sesi Inkues Allahyarham Adib dua hari lepas di Mahkahmah Shah Alam.

2. Mereka adalah terdiri daripada:

Saksi 6 – Mohd Hazim Mohd Rahimi, anggota bomba yang ditugaskan untuk memadamkan kebakaran (Nozzle Man) ketika rusuhan berlaku di Kuil Sri Maha Mariamman USJ 25 November lalu.

Saksi 7 – Mohd.Sharol Anuar Kamarudin, Anggota pemadaman Balai Bomba dan Penyelamat Subang Jaya.

3. Saksi 6, menceritakan detik cemas saat nyawanya juga sendiri berada dalam keadaan terancam.

Saksi 6 berkata dia bertugas malam itu untuk mengendalikan alat pemadam untuk memadamkan kebakaran, dan keluar ke arah belakang trak di mana gulungan hos disimpan.

“Sebelum turun saya ada dengar sorakan daripada orang sekeliling. Sebelum sempat saya keluarkan nozzle nampak ada sekumpulan orang dari hadapan kuil menyerbu ke arah jentera.

“Saya terus melarikan diri ke dalam (EMRS). Saya buka pintu dari kiri dan tutup balik, menyorok baring di hadapan stretcher (perlengkapan ambulan).”.

4. Saksi 6 dikejar perusuh yang membawa pedang samurai.

Saksi 6 berkata, ada di antara perusuh membawa tiang besi putih seperti tiang dalam permainan sepak takraw, dan objek lurus seakan pedang samurai, kayu, batu dan helmet.

“Saya telah dikejar oleh seorang individu berbadan gempal tanpa senjata, dan dibelakangnya ada seorang yang bersenjatakan besi panjang seakan pedang samurai,” katanya.

Menyedari akan keselamatan dirinya, Saksi 6 menuju masuk ke arah kenderaan Jentera Bantuan Perkhidmatan Kecemasan (EMRS) untuk bersembunyi dan berlindung.

“Saya baring sembunyi dalam (EMRS) dan van mula rasa ditolak dan ketika keadaan van terpusing kemudian dua helmet menembusi cermin sisi dan belakang kenderaan,” katanya lagi..

5. Saksi 6 tidak nampak arwah Adib.

Saksi 6 berkata, dalam keadaan panik, beliau masuk melalui pintu gelongsor van dan tidak melihat sama ada Adib telah keluar van dari tempat duduk penumpang hadapan.

“Adakah kamu nampak Adib turun (dari EMRS)?” soal pegawai yang menjalankan inkues.

“Tak ada,” jawab Saksi 6.

Katanya, sekiranya Adib berada di bahagian luar, dia akan mengenalinya kerana pakaian seragam mereka yang sama, ketika menjawab soalan lanjut dari peguam keluarga Adib, Mohd Kamaruzaman A Wahab.

“Ketika membuka pintu tersebut, saya memang tidak perasan pintu Muhammad Adib dibuka tetapi kalau dia (Adib) berada di luar mesti saya nampak kerana dapat mengecamnya melalui seluar celoreng,” katanya.

Beliau turut menceritakan keadaan pintu kenderaan EMRS yang telah tertanggal akibat berlakunya geseran bersama jentera FRT sebelum ia beredar menuju ke Balai Polis USJ 8 Subang Jaya yang dipandu pemandu (EMRS) Ahmad Shahril Othman (Saksi 3)

6. Saksi 7 beritahu bahawa mereka diugut oleh perusuh.

Saksi 7 menceritakan bagaimana detik mencemaskan apabila perusuh mula menjerit dan melaung-laungkan ‘pukul bomba’.

Beliau dapat mendengar laungan ancaman itu sebanyak dua kali ketika turun dari jentera Fire Rescue Tender (FRT).

“Ketika turun dari FRT, saya nampak tiga orang meluru ke arah saya diikuti sekumpulan lelaki lain tetapi tidak pasti berapa ramai, mungkin dalam 100 orang.

“Pada waktu itu saya tergamam sebab kita nak pergi padam api tapi mereka macam ugut (hendak pukul).

“Tetapi saya tidak dapat cam siapa yang mengugut kami ketika itu,” katanya.

“Dalam keadaan kecoh itu, saya naik semula ke dalam FRT selepas memikirkan keselamatan diri dan ketika itu FRT mula berundur hendak meninggalkan kawasan rusuhan,” katanya..

7. Perusuh bawa senjata termasuk pedang samurai

Ditanya peguam Yahaya Othman yang mewakili keluarga Adib, Saksi 7 bersetuju keadaan dikerumuni orang ramai bersenjata dengan suasana riuh menyebabkannya rasa terancam.

“Saya nampak ada tiga orang menuju ke arah saya sambil memegang senjata seperti tiang besi, batu-bata dan objek lurus macam pedang samurai.

“Saya juga tidak pasti berapa ramai di situ tetapi lebih daripada 100 orang yang mengerumuni jentera FRT,” katanya ketika menjawab soalan Pegawai Pendakwa, Zhafran Rahim Hamzah dihadapan Koroner Rofiah Mohamad.

Dalam prosiding itu, anggota bomba berusia 27 tahun itu turut membuat lakonan semula mengenai suasana jeritan orang awam ketika itu..

8. Mengaku dimarahi oleh Saksi 5

Saksi 7 juga turut mengaku ketika berada dalam FRT, dia dimarahi penyelia operasi, Ketua Operasi Pegawai Bomba Kanan 2, Badrul Hisyam Salim@Ali (Saksi 5) kerana tidak mengikut arahan supaya tidak turun daripada kenderaan.

“Ketika dalam FRT itu, Saya duduk di bahagian tengah memandang ke arah hadapan dan nampak van Perkhidmatan Penyelamatan dan Perawatan Kecemasan (EMRS) di depan jentera FRT.

“Pemandu FRT, Md Elliza Mohd Noor (Saksi 2) cakap ‘ini dah melampau’ dan Badrul (Saksi 5) gunakan GIRN(walkie talkie) hubungi Pusat Gerakan Operasi cakap kami diserang tetapi tiada isyarat liputan,” katanya.

9. Prosiding di hadapan Koroner Rofiah Mohamad bersambung pada 15/2/2019 dengan memanggil dua saksi awam.


Bala Terlaknat Yakjuj Makjuj Yang Akan Merosakkan Bumi

Apabila kita berbincang tentang Hari Pengakhiran atau Hari Kiamat, kita mesti sinonim dengan bencana alam yang mengganas, kehadiran Dajjal menguasai dunia, turunnya Nabi Isa A.S menghukum Dajjal, dan sudah semestinya kaum Yakjuj dan Makjuj, topik yang kita bincangkan nanti. Hari Kiamat adalah sebuah perbincangan yang sentiasa diutarakan tanpa henti dalam kalangan masyarakat kita yang beridentitikan Melayu muslim. Topik ini bukan sekadar kesedaran untuk kita mengingati mati dan sentiasa beribadah, malah ia menjadi keharusan apabila kita membuka topik tentang teori konspirasi apabila lepak di kedai mamak.

Untuk artikel ini, saya terangkan tentang asal-usul kaum Yakjuj dan Makjuj yang menjadi sebahagian dari tanda besar Hari Kiamat. Siapakah kaum-kaum ini? Adakah mereka ialah golongan yang bakal hancurkan Bumi pada saat-saat pengakhiran dunia? Adakah sejarah dunia pernah merekodkan kewujudan kaum akhir zaman ini?

Bercakap pasal pembangunan petanda hari kiamat, terlebih dahulu ingin kami mempelawa kalian beli buku KITAB TAMADUN ISLAM. Kelahiran Nabi akhir zaman, iaitu Nabi Muhammad SAW merupakan suatu bukti bahawa telah lahirnya sebuah peradaban yang agung. Ketika kebanyakan daripada tamadun itu terbina dan berdiri di tepian laut serta lembangan sungai, kuasa Tuhan mentakdirkan tamadun Islam berdiri di tengah-tengah padang pasir yang kering kontang. Baginda tekun mengajar umatnya erti sebuah kehidupan melalui cebisan-cebisan wahyu daripada Tuhan sehingga ia lengkap menjadi sebuah kitab agung, yakni al-Quran. Beli di: https://shopee.com.my/The-Patriots-Kitab-Tamadun-Islam.-i.238336777.5538250581

Asal-Usul Yakjuj Dan Makjuj

Yakjuj dan Makjuj adalah salah satu identiti yang bakal menghancurkan dunia pada akhir zaman, sama ada bersifat individu atau kaum. Kitab Al-Quran pernah menyatakan tentang kaum ini dalam Surah Al-Kahfi (ayat 83-106) dan Surah Al-Anbiya (ayat 95-98). Kaum Yakjuj dan Makjuj adalah kaum keturunan Nabi Nuh A.S yang berasal dari utara dan sentiasa merosakkan penempatan di sekelilingnya.

Kaum Yakjuj dan Makjuj juga dikenali dengan nama Gog dan Magog yang pernah dicatatkan dalam Kitab Bible. Ya, ajaran Kristian juga mempunyai kisah tentang kaum perosak ini. Kaum ini pernah dinyatakan dalam Bab Genesis 10, Ezekiel 38, dan Revelation 20 (dalam versi King James). Ketiga-tiga bab dalam kitab Bible menjelaskan kaum Yakjuj dan Makjuj adalah penyumbang kepada era pengakhiran dunia dan bersubahat dengan iblis untuk melawan Tuhan.

Orang Yahudi juga tidak terkecuali mempercayai kaum ini melalui catatan dalam kitab mereka. Kaum ini menurut agama Yahudi akan dihapuskan oleh seorang Messiah yang bakal selamatkan dunia. Pokoknya ketiga-tiga agama ini menyatakan secara jelas bahawa kaum Yakjuj dan Makjuj adalah sebahagian dari malapetaka menuju Hari Kiamat.

Menurut Islam yang dicatatkan dalam Al-Quran, terdapat seorang raja yang soleh bernama Zulkarnain bersama bala tenteranya pernah melawan kaum Yakjuj dan Makjuj ini. Al-Quran mencatatkan firman Allah SWT  bahawa kaum ini begitu ganas dan tidak pernah berhenti menyerang, sepertinya mereka ini tidak mempunyai sifat manusia. Raja Zulkarnain kemudian membina sebuah tembok besar yang diperbuat dari besi dan tembaga atas pemintaan rakyat kampung yang berjiran dengan kaum Yakjuj dan Makjuj. Tembok tersebut menjadi pertahanan dari keganasan kaum perosak sehingga tibanya Hari Kiamat.

Kesemua catatan dalam kitab ketiga-tiga agama yang mempunyai penganut majoriti dunia ini menjadikan kaum Yakjuj dan Makjuj sebagai tanda besar yang mesti dipercayai oleh para penganutnya, Namun begitu, bagi mereka yang bukan penganut ketiga-tiga agama ini, mereka mesti menyatakan persoalan yang kita harus peka, iaitu adakah terdapat rekod sejarah tentang kewujudan kaum perosak ini? Kalau tiada, adakah kewujudan kaum ini sekadar kepercayaan total bagi penganut tanpa mempersoalkan realiti?

Pencarian Kaum Yakjuj Dan Makjuj Yang Sebenar

Untuk menjawab persoalan kritikal ini, kita harus merungkai dahulu sebarang rekod sejarah dunia yang mempunyai kaitan dengan kaum Yakjuj dan Makjuj ini. Jawapan sebenar siapakah kaum Yakjuj dan Makjuj sebenar berubah berzaman-zaman. Dalam era empayar Rom setelah menerima ajaran Kristian sebagai agama rasmi empayar, para ahli agama dan sejarawan beranggapan kaum Scythia, iaitu kaum nomad yang menetap di Asia Tengah dan sebahagian Eropah Timur ialah kaum Yakjuj dan Makjuj.

Menurut sejarawan Rom bernama Jordanes, kaum Goth, Scythia, dan Amazon (kaum wanita pemburu dalam rekod Yunani Kuno) adalah kaum Yakjuj dan Makjuj, serta berandaian bahawa pintu besi yang Raja Zulkarnain bina terletak di wilayah Kaukasus. Tambahan lagi, rekod dari kerajaan Byzantine menyatakan Raja Zulkarnain itu sebenarnya Alexander The Great dan baginda dikatakan pernah bertembung dengan puak Hun. Di sini para ahli akademik dan paderi Byzantine percaya bahawa puak Hun adalah kaum Yakjuj dan Makjuj.

Kemudian gelaran kaum Yakjuj dan Makjuj berubah lagi pada abad ke-9 dan ke-10 Masihi. Ketika ini kerajaan Khazar yang menerima agama Yahudi sebagai agama rasmi kerajaan bermaharajalela di wilayah Kaukasus kerana keberkatan dalam urusan perdagangan Jalan Sutera. Ramai paderi Eropah menyatakan bahawa wilayah tempat kerajaan Khazar bina ialah wilayah asal kaum Yakjuj dan Makjuj. Maka, tidak hairan jika ada antara paderi mengandaikan rakyat Khazar ini adalah kaum perosak Bumi.

Masuk abad ke-13 Masihi, muncul kuasa kaum Mongol dari Asia menghancurkan dunia Islam yang sekian lama bertapak di Timur Tengah termasuklah semenanjung Arab. Sehinggalah tentera Mongol menceroboh dunia Eropah bermula dari Poland dan Hungary, para paderi Eropah menggelarkan puak Mongol dengan nama ‘Magogoli’ dan percaya bahawa puak dari Asia ini ialah keturunan kaum Yakjuj dan Makjuj yang telah hancurkan pintu besi Raja Zulkarnain.

Setelah para penjelajah Eropah meneroka China dan Mongolia, ternyata andaian paderi Eropah adalah salah. Puak Mongol hanyalah puak nomad yang berasal dari wilayah Mongolia, mengabdikan kehidupan mereka di padang rumput Asia sehinggalah mereka menjadi berkuasa sejak diperintah oleh ketua puak bernama Genghis Khan. Para paderi serta ahli akademik Eropah kemudian bersepakat bahawa kaum Yakjuj dan Makjuj sebenarnya menetap di kawasan timur laut Asia, wilayah paling hujung di dunia pada waktu itu. Banyak peta rekaan pemeta Eropah menyatakan lokasi kaum Yakjuj dan Makjuj yang sama.

Bagi masyarakat Arab muslim ketika zaman kegemilangan, mereka percaya bahawa kaum Yakjuj dan Makjuj hanyalah salah satu tanda besar sebelum berlakunya Hari Kiamat. Kaum ini telah ditakdirkan menjadi penghancur dunia dan tiada siapa mampu menandingi kaum perosak ini. Kerana kepercayaan ini, mereka tidak mempunyai rekod mana-mana kaum nomad yang mempunyai persamaan dengan kaum Yakjuj dan Makjuj, seperti rekod-rekod dari para paderi Kristian Eropah.

Sehingga kini, tiada siapa tahu siapakah kaum Yakjuj dan Makjuj yang sebenar. Mungkin dalam kalangan kita telah wujud kaum ini, berkomuniti secara senyap-senyap dan hanya tunggu masa saja untuk muncul melunaskan takdir mereka. Hanya Tuhan saja yang tahu bilakah kaum perosak ini memunculkan diri.

RUJUKAN:

Budge, Sir Ernest Alfred Wallis, ed. (1889). “A Christian Legend concerning Alexander”. The History of Alexander the Great, Being the Syriac Version. Vol. II. Cambridge University Press. pp. 144–158.

Danaryati, Adnin. 24 January 2022. Mengenal Yakjuj dan Makjuj, Kaum Perusak Bumi yang Dikurung Sampai Menjelang Kiamat. iNews.

Gow, Andrew Colin (1998). “Gog and Magog On Mappaemundi and Early Printed World Maps: Orientalizing Ethnography in the Apocalyptic Tradition”. Journal of Early Modern History. 2 (1): 61–88.

Westrem, Scott D. (1998). Tomasch, Sylvia; Sealy, Gilles (eds.). Against Gog and Magog. Text and Territory: Geographical Imagination in the European Middle Ages. University of Pennsylvania Press.


Nenek 90 Tahun Kembali Ke Sekolah

Pendidikan merupakan pembelajaran sepanjang hayat. Walaupun sudah berusia lanjut, ada yang terus gigih memburu ilmu tanpa rasa segan. Macam seorang nenek Itali berusia 90 tahun ini yang kembali ke sekolah baru-baru ini.

Bagi Annunziata Murgia, kembalinya dia ke sekolah didorong keinginan untuk menyambung semula pengajian yang ditinggalkan. Selepas Perang Dunia Kedua (WWII), Murgia terpaksa membatalkan hasrat bergelar pekerja dan bekerja demi menyara keluarga. Tambahnya lagi, hanya individu yang berstatus berada yang mampu meneruskan pengajian.

Kemahiran menjahit yang dipelajarinya sejak kecil membantunya bergelar tukang jahit bila mencecah usia dewasa. Di sebalik kesibukannya bekerja dan membina keluarga, Murgia tetap berusaha menambah ilmu di dada dengan banyak membaca buku dan belajar secara sendiri.

Dia merupakan pelajar paling tua untuk kelas malam bagi menduduki licenza media atau peperiksaan diploma rendah sekolah menengah. Peperiksaan ini biasanya diduduki oleh pelajar menengah rendah pada usia 14 tahun. Kelas yang dihadiri Murgia terletak berhampiran dengan kediamannya di Dolianova, Sardinia.

Menariknya, dua subjek yang diminatinya ialah muzik dan sejarah. Ini kerana bagi Murgia, dia telah mengalami sebahagian perkara yang diajar dalam buku sejarah Itali. Ini termasuk kesan polisi pasca-Perang Dunia Pertama (WWI) dan kengerian WWII terutama di benua Eropah.

Rakan sekelas Murgia yang termuda berusia 16 tahun. Kebiasaannya, bagi pelajar ini terutama berusia 16 hingga 20 tahun, mereka akan menduduki semula peperiksaan pada satu ketika dalam tempoh usia berkenaan. Rakannya itu akan menduduki licenza media buat kali kedua tahun ini.

Sekiranya lulus termasuk ujian matematik dan Bahasa Itali, mereka akan menduduki peperiksaan diploma tinggi sekolah menengah. Kebiasaannya, pelajar akan mula menduduki ujian itu semasa berusia 18 tahun.

Guru Murgia, Marina Pilia menyifatkan nenek tersebut sebagai seorang pelajar yang bersemangat dan sentiasa aktif dalam sesi pembelajaran. Walaupun mempunyai daya pendengaran yang lemah dan baru pulih daripada kecederaan selepas jatuh beberapa hari sebelumnya, dia tetap aktif sebagai pelajar.

Menariknya, Murgia bukan satu-satunya pelajar berusia lanjut dalam kelas berkenaan. Menurut Pilia, purata usia pelajar dalam kelas nenek berkenaan ialah 40 tahun ke atas. Sesetengah wanita menyertai kelas berkenaan atas pelbagai sebab seperti menyambung pengajian pasca-kelahiran anak, keperluan pekerjaan atau dalam kes Murgia, tidak mendapat sijil diploma sekolah menengah.

Kali terakhir seorang individu yang berusia sama seperti Murgia dalam kelas berkenaan ialah seorang nenek berusia 87 tahun. Dia menyertai kelas berkenaan pada 2016. Sekiranya Murgia menduduki licenza media, dia bakal menjadi pelajar tertua kelas itu yang mengambil peperiksaan berkenaan. Dan itu sudah cukup membantunya bersedia menduduki peperiksaan itu.

Kehadiran individu seperti Murgia dalam kelas berkenaan tidak dipandang serong oleh sesiapa baik pelajar mahupun guru. Malah, dia menganggap rakan-rakan sekelasnya seperti cucunya sendiri. Ada yang turut menemaninya pulang ke rumah terutama bila kelas berakhir pada waktu malam.

Kita gelak besar melihat kerenah warga-warga emas belajar dalam filem Pendekar Bujang Lapok. Walaupun ia lucu, pengarahnya Allahyarham Tan Sri P. Ramlee sebenarnya mengingatkan orang ramai bahawa pembelajaran itu bersifat sepanjang hayat. Ia tidak pernah dianggap terlambat untuk sesiapa termasuk untuk nenek yang berusia 90 tahun.

RUJUKAN

Giuffrida, A. (2022, 13 April). ‘My classmates are like my grandchildren’: Italian woman returns to school at 90. The Guardian.


Kenapa Seni Hiburan Malaysia Sukar Nak Berkembang?

Baru-baru ini sebuah event space telah ditutup atas dakwaan beroperasi tanpa lesen hiburan. Penutupan tersebut telah membuatkan ramai penggiat seni hiburan di arena mainstream dan underground berasa sangat kecewa. Malah tindakan ini seseolah seperti mahu menutup periuk nasi orang lain dan membuatkan seni hiburan di Malaysia susah nak berkembang.

Walau bagaimanapun, itu bukanlah kejutan kerana perkara sedemikian rupa juga pernah terjadi dahulu. Antaranya adalah pada tahun 1972, konsert Woodstock Malaysia telah diadakan di Cheras yang menampilkan 7 band. Menariknya adalah konsert ini dibanjiri oleh 500 orang yang berpakaian ala hippies. Boleh dikatakan konsert tersebut berjalan dengan sangat meriah dan bakal menjadi pemula kepada revolusi industri muzik negara.

Tapi lain pula yang jadi apabila ada wartawan mendakwa bahawa konsert Woodstock adalah tapak pelancaran untuk anak muda menuju ke bulan. Dakwaan ini juga disahkan sendiri oleh seorang pemilik kedai piring hitam yang menyatakan ramai anak muda sedang menuju ke bulan ketika konsert sedang berlangsung.

Situasi itu terus mendapat respon daripada kerajaan dengan kenyataan bahawa konsert Woodstock adalah agenda barat untuk merosakkan anak muda Malaysia. Bermula dari situlah istilah budaya kuning ataupun otak kuning mula diperkenalkan. Jika ternampak sahaja mana-mana individu melayan muzik ataupun berfesyen gaya barat, terus kena tuduh otak kuning.

14 selepas itu, kerajaan telah mengambil keputusan untuk mengharamkan kesemua konsert rock kerana berlaku rusuhan yang dahsyat ketika Battle of The Band di Sungai Nibong, Pulau Pinang. Malah konsert rock juga dikaitkan dengan isu moral seperti penagihan dadah dan pergaulan bebas sehingga ada parti politik begitu giat menentang.

Kemuncaknya adalah setiap band rock yang mahu muncul di kaca televisyen mestilah berpenampilan kemas seperti memotong rambut lebih pendek. Lebih memeritkan lagi, banyak kumpulan rock dikehendaki menukar genre mereka kepada lebih lunak sehingga membuatkan scene rock semakin mati. Bagi mereka yang tidak berpuas hati, arena underground menjadi tempat untuk mengekspresi genre dimahukan.

Selain itu, media juga memainkan peranan membuatkan seni hiburan di Malaysia sukar berkembang. Pengharaman beberapa buah lagu oleh stesen radio kerajaan pada era 90-an dulu sudah cukup menjadi bukti, media sukar menyokong muzik tempatan. Kemunculan begitu banyak stesen radio swasta sebenarnya masih lagi tidak mampu menaikkan seni hiburan di Malaysia. Bahkan ada beberapa pemuzik mengatakan stesen radio hanya gemar memainkan lagu tertentu berulang-ulang kali. Manakala lagu-lagu yang bagus sentiasa dianaktirikan.

Itu belum cerita tentang banyak gig kena raid pada awal 2000-an, tuduhan punk makan sampah dan black metal togak darah kambing. Dalam industri perfileman pula kita pernah mengharamkan genre horror atas alasan karut dan tahyul. Tetapi muncul seorang pengarah yang memanipulasi keadaan tersebut dengan menghasilkan filem seram yang menggunakan tema mimpi. Selepas itu barulah peraturan ini dilonggarkan dan filem seram kembali dihasilkan.

Persoalannya betul ke kerajaan dan media memang tak menyumbang kepada seni hiburan tanah air?

Jawapannya adalah separa benar kerana ketika zaman keemasan indie, kerajaan telah mengambil inisiatif untuk melancarkan program Indie Band & Clash of The Band pada hari belia negara. Kerajaan turut memberikan sokongan penuh kepada dua band indie iaitu Hujan dan Bunkface untuk mengadakan persembahan di Festival Muzik Malaysia. Bagi memantapkan lagi seni hiburan, kerajaan telah menubuhkan MyCreative Ventures dengan menyalurkan dana bagi membantu penggiat seni tanah air. Hasilnya terdapat beberapa filem dan album berkualiti berjaya dihasilkan tetapi masih kurang mendapatkan perhatian masyarakat.

Pihak media juga memainkan peranan penting dalam mengangkat seni hiburan tanah. Buktinya banyak lagu rock dan indie berjaya muncul di kaca televisyen. Antaranya adalah dengan kemenangan lagu Isabella dan Pelukan Angkasa dalam Anugerah Juara Lagu (AJL). Jadi tak valid nak cakap kerajaan dan media memang tak nak sokong seni hiburan tanah air.

Kesimpulannya, nak ubah apa yang kerajaan dan media lakukan harus bermula daripada kita terlebih dahulu. Jadikan amalan mendengar muzik dan menonton filem itu sebagai budaya kita dan bukan sekadar untuk isi masa lapang sahaja. Apabila kerajaan dan media mula melihat rakyat sedang membudayakan muzik/filem, mereka akan lebih terbuka terhadap industri seni hiburan. Dari situ, kita akan mampu hasilkan filem dan lagu yang sangat hebat.

RUJUKAN:

Aqil Syakir. (2021, Jun 22). “Budaya kuning, ganja, dan hippies” – Kisah konsert Woodstock 1972 di Cheras. Sos Cili. Dipetik daripada https://soscili.my/dituduh-pesta-ganja-ini-kisah-konsert-woodstock-1972-di-cheras/

Farhana Romlee. (2021, April 30). Penerimaan muzik rock kapak di Malaysia pada hari ini. Buletin FM. Dipetik daripada https://www.buletinfm.audio/koolinspirasi-penerimaan-muzik-rock-kapak-di-malaysia-hari-ini/

Nurul Amiera Norazizan & Sharifah Nursyahidah Syed Annuar. (2018). Pengaruh politik dalam muzik indie di Malaysia. Jurnal Wacana Sarjana, 2(1), 1-19. https://spaj.ukm.my/jws/index.php/jws/article/view/66/44


Lebih 90% Warga China Dan India Tiada Rekod Keluar Dari Malaysia

Ada satu masalah besar yang rakyat Malaysia terlupa. Ada 76,258 orang pelancong dari China yang masuk ke Malaysia tapi tiada rekod keluar dari Malaysia. Manakala, terdapat 39,806 orang pelancong dari India yang tiada rekod tarikh keluar dari Malaysia.

Statistik ini telah direkodkan dari tahun 2016 hingga 2018. Den tak kisahlah parti mana memerintah. Tapi, isu kedaulatan macam ni perlu ditangani.

Rekod ketibaan dan keluar pelancong China:

2016 – 6,701 (masuk), 221 (keluar)
2017 – 22,495 (masuk), 629 (keluar)
2018 – 50,603 (masuk), 2,691 (keluar)

Jumlah kemasukan – 79,799
Jumlah keluar – 3,541
Jumlah yang tak keluar – 76,258
Peratusan tak keluar – 95.6%

Rekod ketibaan dan keluar pelancong India

2017 – 15,666 (masuk), 304 (keluar)
2018 – 25,677 (masuk), 1,133 (keluar)

Jumlah kemasukan – 41,243
Jumlah keluar – 1,437
Jumlah yang tak keluar – 39,806
Peratusan tak keluar – 96.5%

Lebih 90% pelancong dari China dan India direkodkan tidak keluar dari Malaysia selepas masuk ke negara ini (Jabatan Audit Negara, 2019).

Kerajaan Malaysia sebelum ini telah melaksanakan program pengecualian VISA. Yang mana pelancong dari China dan India boleh memohon VISA dan dibenarkan berada di Malaysia selama 15 hari. Tempoh 15 hari ini pula tidak boleh dilanjutkan.

Dalam beberapa siri berita warga China memiliki Mykad yang ‘sah’

1. Seorang ahli perniagaan China beli Mykad harga RM 400,000

https://www.bharian.com.my/berita/kes/2019/10/623132/bayar-rm400000-beli-mykad-pasport-malaysia

2. 1000 miliki Mykad ‘sah’.

3. Pegawai Kanan JPN jual Mykad pada warga China.

4. Rayer tarik diri bela orang tertuduh jual Mykad.

5. 6 orang pegawai JPN Pulau Pinang jual Mykad.

https://www.sinarharian.com.my/article/47571/BERITA/Mahkamah/6-termasuk-pegawai-JPN-Pulau-Pinang-didakwa-jual-MyKad

Kita bising dengan isu pelarian Rohingya yang masuk ke Malaysia secara haram. Tapi, kita terlupa yang ada orang dalam Malaysia sendiri jual kedaulatan Malaysia.

RUJUKAN:
Jabatan Audit Negara. (2019). Laporan Ketua Audit Negara Aktiviti Kementerian/Jabatan Kerajaan Persekutuan dan Badan-Badan Berkanun Persekutuan Tahun 2018 Siri 2, Muka surat 416. Retrieved from https://www.audit.gov.my/images/pdf/2019/LKAN2018_S2/LKAN2018%20Siri%202%20-%20Aktiviti%20persekutuan.pdf


Ramses II: Firaun Teragung Mesir Purba

Ramses II dianggap sebagai salah seorang firaun terhebat dalam tamadun Mesir purba. Beliau juga dilihat sebagai salah seorang firaun yang paling masyhur. Ramses II, firaun ketiga bagi Dinasti ke-19, menaiki takhta Mesir ketika usianya di penghujung remaja, sekitar tahun 1279SM, selepas kemangkatan ayahandanya, Seti I.

Beliau dikenali sebagai firaun yang memerintah Mesir selama 66 tahun, sempat menyaksikan kem4tian beberapa orang anaknya – sejarahwan meyakini bahawa beliau mempunyai lebih 100 orang anak. Berikutan pemerintahannya yang panjang ini, Ramses berupaya melancarkan sejumlah kempen ketenteraanbagi memerangi wilayah-wilayah jiran, di samping membina sejumlah monumen baik untuk para dewa mahupun untuk dirinya sendiri.

Kerajaan Het cuba mendapatkan kembali khidmat Amurru, namun Ramses II enggan membenarkan keadaan itu berlaku. Demi melindungi anak buah barunya itu, Ramses II memberangkatkan pasukan tenteranya ke utara. Kempen ketenteraan ke atas Kerajaan Het ini turut bermatlamat untuk mengusir bangsa tersebut, yang telah sekian lama menimpakan kekacauan terhadap Mesir semenjak era pemerintahan firaun Thutmose III.

Salah satu kemenangan besar yang dikecapi oleh Ramses II semasa pemerintahannya adalah kemenangan dalam Pertempuran Kadesh. Pertempuran demi berebutkan Syria ini melibatkan tentera Mesir yang dipimpin oleh Ramses dan bangsa Het (Hittite) yang diketuai oleh Muwatalli. Pertempuran Kadesh berlangsung pada musim bunga tahun kelima pemerintahan Ramses II. Segalanya berakibat daripada tindakan Amurru yang berpaling tadah dari Het dan menumpahkan kesetiaan kepada Mesir.

Walau bagaimanapun, menurut catatan-catatan bangsa Het, kemenangan yang diraih oleh pasukan tentera Mesir ini tidaklah besar mana. Ia hanya ditokoh-tambah oleh Ramses II sebagai propaganda demi kepentingannya. Namun apa yang jelas, hubungan kuasa di Timur Dekat berubah secara signifikan rentetan pertempuran ini. Perjanjian damai pertama dalam sejarah dimeterai antara Mesir dan Het. Bangsa Het kemudian diperakui sebagai salah sebuah adikuasa di rantau itu.

Perjanjian ini juga meletakkan batu asas terhadap hubungan dua hala antara Mesir dan Het untuk 70 tahun berikutnya.

Menurut catatan-catatan Mesir, bangsa Het berjaya dikalahkan dan Ramses II meraih kemenangan besar. Kisah kemenangan ini direkodkan dengan penuh gilang-gemilang pada kuil Abu Simbel. Pada relif ini, firaun digambarkan sedang menunggang pedati dan menyerang pasukan tentera Het. Seperti yang dihajatkan, relif ini berjaya menyebarkan imej kekuasaan Ramses II.

Tindakan para pendeta ini berjaya menyelamatkan mumia Ramses II daripada dijarah, dan kelak, dijumpai oleh ahli-ahli arkeologi dalam keadaan terpelihara. Pada tahun 1881, mumia Ramses II, bersama lebih 50 orang pemerintah dan bangsawan ditemui di sebuah pemakaman diraja rahsia yang terletak di Dier al-Bahri. Mumia Ramses II dapat dikenal pasti berdasarkan hieroglif pada kain linen yang menutupi mumia tersebut. Hieroglif ini memerincikan pemindahan yang dilakukan oleh para pendeta terhadap jasad Ramses II.

Walaupun dianggap sebagai salah seorang manusia yang paling berkuasa di muka bumi ini di kala hayatnya, nasib yang berbeza diterima jasadnya sesudah m4ti. Pada asalnya, jasad atau mumia Ramses II disemadikan di makam KV7 yang terletak di Lembah Raja-Raja. Namun, penjarahan yang dilakukan oleh para perompak makam di zaman silam memaksa para pendeta Mesir untuk memindahkan jasad beliau ke tempat yang lebih selamat.

Sekitar seratus tahun sesudah mumianya ditemukan, ahli-ahli arkeologi menyedari bahawa jasad Ramses II mengalami pereputan secara bertahap. Lantas, mereka mengambil keputusan untuk menerbangkannya ke Paris untuk dipelihara.

Sebagai maklumat tambahan yang menarik, firaun ini turut diberikan pasport Mesir untuk ke Paris, di mana maklumat pekerjaannya diisi sebagai ‘Raja (telah mangkat)’. Pada hari ini, mumia firaun Ramses II bersemadi di Muzium Kaherah, Mesir.

TERJEMAHAN:
Wu Mingren. (5 Julai 2014). The Life and Death of Ramesses II. Ancient Origins.
https://www.ancient-origins.net/myths-legends-africa/life-and-death-ramesses-ii-001822


Yahudi Ketika Zaman Rasulullah S.A.W

Pada tanggal 7 Disember 2017, umat Islam seluruh dunia terkejut dengan kenyataan rasmi Presiden Amerika Syarikat, Donald Trump yang mengisytiharkan bahawa mereka mengiktiraf Baitul Maqdis sebagai ibu negara haram Israel yang sebelum ini di Tel Aviv. Hal tersebut menggembirakan hati golongan Yahudi yang berfahaman zionisme. Sama-samalah kita berdoa kepada Allah SWT agar saudara-saudara seagama kita di Palestin dan di tempat-tempat lain dikurniakan kekuatan dari segi keimanan, kesatuan, fizikal, mental, interlektual, ekonomi dan semangat juang yang tinggi, semoga kemenangan berpihak kepada umat Islam.

Yahudi atau Judaisme lebih kepada sebuah agama eksklusif, ini bermaksud mereka tidak cenderung untuk mengembangkan agama mereka kepada masyarakat yang bukan berdarah keturunan bangsa Bani Israel. Mereka merupakan keturunan kedua belas-dua belas orang putera Nabi Ya’akub AS. Nama agama mereka adalah berdasarkan nama salah seorang anak Nabi Ya’akub AS yang bernama Yahuza (Judah), manakala nama bangsa mereka, Israel, merupakan nama gelaran Nabi Ya’akub AS.

Al-Qur’an menggelarkan mereka sebagai “Ahlul Kitab” yang bermaksud golongan yang dikurniakan ataupun mereka yang mengikuti ajaran kitabullah (kitab-kitab suci yang diwahyukan oleh Allah SWT). Secara khususnya, gelaran Ahlul Kitab di dalam al-Qur’an ditujukan kepada penganut agama Yahudi dan Nasrani (Kristian). Walau bagaimanapun, terdapat juga para ulama’ yang menafsirkan bahawa Ahlul Kitab selain merujuk khusus kepada penganut agama Yahudi dan Kristian, secara umumnya juga termasuk penganut-penganut agama-agama lain seperti Majusi, Sabi’un, Hindu, Budha, Konfusianisme dan Shinto.

Kitabullah yang dimaksudkan tersebut ialah Taurat, Zabur dan Injil. Sebagaimana yang wajib diimani oleh umat Islam, Allah SWT telah mewahyukan pelbagai kitab dan suhuf kepada para nabi dan rasul tertentu yang mengandungi keterangan tauhid dan ketetapan syariat yang hanya bersesuaian pada golongan masyarakat tertentu dan tempoh masa tertentu (kecuali al-Qur’an, yang diwahyukan untuk seluruh umat manusia daripada zaman Nabi Muhammad SAW sehingga hari kiamat) untuk diikuti dan sebagai panduan hidup bagi mereka beriman kepada Allah SWT. Empat buah kitabullah yang wajib diketahui oleh umat Islam ialah Kitab Taurat yang diwahyukan kepada Nabi Musa AS, Kitab Zabur yang diwahyukan kepada Nabi Daud AS, Kitab Injil yang diwahyukan kepada Nabi ‘Isa AS dan Kitab al-Qur’an yang diwahyukan kepada Nabi Muhammad SAW.

Dari sudut pandang umat Islam, apa yang boleh “disamakan” dengan Kitab Taurat dan Injil yang asli pada masa kini ialah Torah dan Bible, iaitu kitab suci penganut agama Yahudi dan Nasrani (Kristian). Ini kerana menurut al-Qur’an dalam banyak ayat menjelaskan bahawa kitab Taurat dan Injil yang asal telah banyak diselewengkan oleh pendeta mereka sendiri mengikut kepentingan hawa nafsu mereka sendiri (Surah al-Baqarah, ayat 75, 79, 174; Surah Ali ‘Imran, ayat 78; Surah al-Ma’idah, ayat 13-14; Surah al-An’am, ayat 91…). Al-Qur’an juga banyak memberi peringatan demi peringatan dan perkara-perkara penting berkenaan golongan Ahlul Kitab sama ada dalam hal akidah, sejarah, feqah, sosial dan kepimpinan. Sebanyak 29 kali perkataan “Ahlul Kitab” disebutkan di dalam al-Qur’an yang merujuk kepada penganut agama Yahudi dan Kristian atau keturunan Bani Israel secara jelas.

Pada zaman Nabi Muhammad SAW, terdapat juga golongan Yahudi di Semenanjung Tanah Arab sama ada daripada bangsa Bani Israel mahupun bangsa Arab sendiri. Mereka lebih tertumpu di kawasan Yaman, Yamamah dan Yathrib (Madinah). Golongan Yahudi telah lama menetap di Yathrib jauh sebelum kelahiran Nabi Muhammad SAW. Ketika Nabi Muhammad SAW berhijrah ke Yathrib (Madinah) dan menukar nama negeri tersebut kepada Madinah al-Munawwarah, terdapat tiga kabilah Yahudi terbesar merupakan penduduk Madinah ketika itu iaitu Bani Quraizah, Bani Qainuqa’ dan Bani Nadir.

Penulis tidak dapat pastikan sama ada ketiga-tiga kabilah Yahudi tersebut merupakan keturunan bangsa Bani Israel yang tulen atau telah bercampur darah dengan orang Arab ataupun mereka merupakan kabilah Arab yang menganut agama Yahudi. Apa yang dapat dipastikan bahawa mereka mengamalkan budaya Arab, kemungkinan juga berasimilasi dengan bangsa Arab, pertuturan seharian dan nama mereka dalam bahasa Arab, tetapi mereka beragama Yahudi dan berpegang teguh dengan kitab suci Yahudi iaitu Taurat atau Torah.

Sepanjang kepimpinan Nabi Muhammad SAW ke atas Madinah, ketiga-tiga kabilah Yahudi tersebut sering menunjukkan permusuhan terhadap umat Islam walaupun semua hak mereka sebagai kelompok rakyat minoriti dipelihara dalam Sohifah Madinah (Piagam Madinah) yang digubal oleh baginda dan para sahabat selepas penghijrahan mereka ke Yathrib. Ketiga-tiga kabilah tersebut melakukan pengkhianatan malah bersekutu dengan kaum musyrikin Makkah untuk menghancurkan umat Islam di Madinah. Berlaku beberapa siri peperangan terhadap mereka kerana sifat permusuhan dan pengkhianatan mereka sehingga mereka diusir keluar dari Madinah oleh Nabi Muhammad SAW.

Walau bagaimanapun, terdapat juga beberapa orang Yahudi yang beriman dengan Nabi Muhammad SAW seperti al-Husayn bin Salam RA. Beliau merupakan seorang pendeta Yahudi (rabbi) daripada kabilah Bani Qainuqa’ di Madinah. Beliau dikatakan berketurunan Nabi Yusuf bin Nabi Ya’akub AS.

Beliau juga seorang yang arif tentang isi kandungan kitab Taurat dan amat dihormati dalam kalangan kaumnya sendiri. Apabila beliau mengetahui berita tentang kerasulan Nabi Muhammad SAW, beliau telah bertemu dengan baginda sendiri untuk menanyakan beberapa persoalan yang hanya boleh dijawab oleh seorang rasul sebagaimana yang diramalkan dalam Kitab Taurat. Apabila Nabi Muhammad SAW menjawab soalan-soalan tersebut sebagaimana yang diwahyukan oleh Malaikat Jibril, beliau mengucap syahadah, membenarkan kerasulan baginda. Baginda menukar namanya kepada ‘Abdullah dan beliau bersetuju. Baginda juga menggelarnya Abu Yusuf. ‘Abdullah bin Salam RA merupakan antara seorang sahabat Nabi Muhammad SAW yang utama, bahkan beliau merupakan salah seorang sahabat baginda yang dijamin syurga oleh baginda sendiri. Apabila orang-orang Yahudi mengetahui keislaman beliau, maka mereka menghinanya.

‘Abdullah bin Salam RA juga bertindak sebagai pembongkar penipuan orang-orang Yahudi di Madinah. Pernah berlaku apabila dua orang Yahudi lelaki dan wanita melakukan zina dihadapkan kepada Nabi Muhammad SAW yang bertindak sebagai hakim. Baginda memerintahkan supaya mereka berdua dihukum sebagaimana hukuman zina di dalam Kitab Taurat. Orang-orang Yahudi mengatakan bahawa hukumannya ialah penghinaan dan sebatan ke atas mereka berdua lalu mereka membacakan hukuman tersebut daripada Kitab Taurat. ‘Abdullah bin Salam RA yang menyedari penipuan tersebut mengarahkan mereka supaya dibacakan isi kandungan sebenarnya iaitu hukuman rejam. Ini menunjukkan bahawa pengetahuannya yang luas dalam isi kandungan Kitab Taurat dan beliau seorang yang jujur, tidak menyembunyikan atau memanipulasi ayat-ayat kebenaran dan hukum-hakam di dalam kitab suci Yahudi tersebut. Beliau meninggal dunia pada tahun 43 Hijrah semasa zaman pemerintahan Mu’awiyah bin Abi Sufyan RA dan dikebumikan di Madinah.

Selain ‘Abdullah bin Salam RA, terdapat juga beberapa orang sahabat Nabi Muhammad SAW daripada kalangan golongan Yahudi. Salah seorang isteri Nabi Muhammad SAW adalah anak kepada ketua kabilah Yahudi Bani Nadir iaitu Sofiyyah binti Huyay RA. Beliau dikahwini oleh baginda selepas Peperangan Khaybar. Ummul Mukminin Sofiyyah RA pernah menangis kerana beliau tidak tahan dengan sindiran beberapa orang yang menggelarnya “Puteri Yahudi.” Hal tersebut diadukan kepada suaminya, Nabi Muhammad SAW, lantas baginda menjawab, “Sekiranya ada orang yang memanggil kamu dengan gelaran Puteri Yahudi, katakan kepadanya, “Ayahku ialah Nabi Harun, bapa saudaraku pula ialah Nabi Musa.” Sememangnya Ummul Mukminin Sofiyyah berketurunan Nabi Harun AS. Beliau memiliki keimanan yang diwarisi daripada nenek moyangnya iaitu Nabi Harun AS.

‘Abdullah bin Salam RA dan Sofiyyah binti Huyay RA adalah antara golongan Yahudi yang beriman dan status mereka sebagai sahabat Nabi Muhammad SAW yang utama dan Ummul Mukminin tidak dapat dinafikan lagi sehingga terdapat ayat al-Qur’an yang menyatakan bahawa walaupun terdapat seorang saksi dalam kalangan Bani Israel (Yahudi) yang beriman dan membenarkan al-Qur’an sebagai wahyu daripada Allah SWT, orang-orang Yahudi tetap tidak mahu beriman (Surah al-Ahqaf, ayat 10). Ulama tafsir menyatakan bahawa “seorang saksi (syahid)” dalam ayat tersebut merujuk kepada ‘Abdullah bin Salam RA.

Al-Qur’an dengan jelas menyatakan bahawa di dalam Kitab Taurat dan Injil yang diturunkan kepada golongan Ahlul Kitab ratusan tahun dahulu sebelum penurunan al-Qur’an terdapat ramalan tentang kelahiran dan pengutusan seorang rasul terakhir yang bernama Ahmad (Ahmad merupakan versi lain bagi nama Muhammad) (Surah As-Sof, ayat 6). Bagi golongan Ahlul Kitab yang benar-benar arif dan memahami isi kandungan kitab suci Taurat dan Injil serta benar-benar bersifat jujur dalam mencari kebenaran, mereka akan menyedari bahawa Nabi Muhammad SAW adalah penutup sekalian para nabi dan rasul serta penyambung legasi para nabi dan rasul sebelumnya seperti Nabi Nuh (Noah) AS, Nabi Ibrahim (Abraham) AS, Nabi Musa (Moses) AS dan Nabi ‘Isa (Jesus) AS dalam menyampaikan risalah tauhid bahawa “Tiada Tuhan yang layak dan berhak disembah melainkan Allah SWT.” Ini kerana al-Qur’an sendiri menyatakan bahawa golongan Ahlul Kitab mengenali identiti Nabi Muhammad SAW (sebagai penutup sekalian para nabi dan rasul) lebih daripada mereka mengenali anak mereka sendiri.

Allah SWT berfirman dalam al-Qur’an: “Katakanlah (Muhammad, lebih umumnya umat Islam, kepada golongan Ahlul Kitab): “Wahai golongan Ahlul Kitab! Marilah kita bersama (bersetuju) dalam satu kalimah (perkara) yang bersamaan antara kami dengan kamu, iaitu kita semua tidak akan menyembah sesuatu pun melainkan Allah, dan kita tidak akan menyekutukan-Nya dengan sesuatu pun, serta janganlah sebahagian daripada kita mengambil akan sebahagian yang lain untuk dijadikan orang-orang yang dipuja dan didewa-dewakan selain daripada Allah.” Kemudian jika mereka (golongan Ahlul Kitab) berpaling (enggan menerimanya), maka katakanlah kepada mereka: “Saksikanlah oleh kamu bahawa sesungguhnya kami adalah orang-orang Islam.” (Surah Ali Imran, ayat 64). Lihat juga dalam Surah al-Ikhlas, ayat 1; Bible, Deutronomy 6:4 dan Mark 12:29.

Untuk maklumat lebih lanjut dan mendalam berkenaan perbincangan ini, para pembaca boleh merujuk sumber-sumber ilmiah di bawah:

Sumber Rujukan

– Ibnu Hibban, Abu Hatim Muhammad, Tarikh as-Sohabah allazi ruwiya ‘anhum al-Akhbar, Beirut: Darulkutub al-‘Ilmiyyah, 1988.

– Asy-Syaukani, Muhammad bin ‘Ali, Dar as-Sahabah fi Manaqib al-Qarabah wa as-Sohabah, Damsyik: Dar al-Fikr, 1984.

– An-Nasa’ie, Abu ‘Abdul Rahman Ahmad bin Syu’aib, Fado’il as-Sohabah, Beirut: Darulkutub al-‘Ilmiyyah, 1984.

– Zulkifli Mohd. Yusoff (Ketua Panel Penulis), Kamus al-Qur’an, Rujukan Lengkap Kosa Kata dalam al-Qur’an, Selangor: PTS Publications & Distributors Sdn. Bhd., 30 Disember 2015.

– Nasaruddin Awang al-Hafiz, Catatan Sejarah Rasulullah SAW, terbitan Dr. Aziz Hashim, Februari 2013.

– Harda Haryamanto, “The Ahl al-Kitab Conception in Islam: Dialogue with Religious Pluralisme Proponents,” dalam Karsa, Journal of Social and Islamic Culture, Vol. 25, No. 1, Jun 2017, hlm. 200-231.


Sejarah Muzik Genre Rock Progresif

Pernah tak apabila anda selalu dengar muzik dengan genre sama, anda akan naik muak? Ya, macam tu lah saya dengan muzik pop. Bunyi lebih kurang sama sahaja mengikut saya. Membosankan.

Begitu jugalah dengan masyarakat sekitar penghujung 1960-an. The Beatles contohnya, ingin meneroka cabang muzik terbaru dan bergerak ke arah rock psikadelik. Begitu juga dengan beberapa kumpulan kugiran dan artis lain seperti The Who, Frank Zappa, Bob Dylan dan sebagainya. Malah, Pink Floyd pada asalnya ialah kugiran rock psikadelik sebelum bergerak ke arah rock progresif.

Dipendekkan cerita, genre rock progresif ini meledak setelah kemunculan dua nama besar. King Crimson dan David Bowie. Album debut King Crimson, In The Court of Crimson King telah mendapat perhatian yang kritikal, mendapat pengiktirafan platinum dan emas dan mempengaruhi corak muzik moden. Berbanding King Crimson, David Bowie bukanlah seorang artis prog. Beliau merupakan artis art rock. Pada dasarnya, prog rock dan art rock adalah lebih kurang sama, cuma struktur art rock adalah lebih mainstream berbanding prog rock. Sebagaimana King Crimson, David Bowie juga telah meninggalkan legasi yang besar terhadap dunia muzik. Beliau mempopularkan genre space rock, genre yang kita dapat lihat pada kugiran seperti Muse (juga dikira sebagai prog rock moden), Haken dan pelbagai lagi. Jangan sembang pasal space rock kalau anda tak pernah dengar lagu Space Oddity oleh David Bowie.

Prog rock dan art rock ni mencapai zaman kegemilangannya sekitar zaman 70-an. Nama-nama besar seperti King Crimson, Pink Floyd, YES dan Genesis mendominasi dunia muzik pada zaman tersebut. Dalam saya mecnceritakan sejarah scene prog rock, rasanya lebih elok kalau saya cerita dahulu apa yang menjadikan muzik itu progresif?

STRUKTUR PROG ROCK

Cara paling senang untuk lihat struktur prog ialah melalui rentak masanya. Kebanyakan lagu mainstream menggunanakan rentak 4/4, yakni anda boleh kira rentaknya sebagai 1..2..3..4.. dan diulang 4 kali. Walau bagaimanapun, prog rock tak menggunakan rentak masa mainstream. Kebanyakan daripada artis dan kumpulan prog adalah pelajar muzik klasik. Muzik prog rock, sebagaimana muzik klasik sepert era Beethoven dan Franz Liszt, menggunakan rentak masa aneh. Money oleh Pink Floyd misalnya, menggunakan rentak masa 7/4. Odd time signature. Oleh sebab itulah kebanyakan daripada muzik prog adalah panjang dan kompleks. Sebagai contoh, anda boleh cuba mendengar lagu Close to the Edge oleh YES seperti yang tertera pada playlist Spotify di hujung artikel.

Lagu berdurasi bawah 5 minit adalah bukan standard lagu prog rock. Selalunya satu lagu prog rock berdurasi lebih 8-12 minit. Itu adalah standard. Karya agung prog rock seperti Close to the Edge-YES, Shine On You Crazy Diamond-Pink Floyd dan Supper’s Ready-Genesis mengambil masa lebih 17 minit untuk setiap satu lagu. Oleh sebab inilah kadang kala satu album prog rock hanya mengandungi 5 lagu sahaja, tapi tempoh durasi total mampu mencapai sejam lebih. Kalau anda mahu melihat dengan lebih mendalam berkenaan struktur prog yang kompleks, anda boleh rujuk pada artikel saya berkenaan struktur lagu Lateralu oleh Tool: https://www.thepatriots.asia/archives/3501

Oleh kerana artis prog rock adalah golongan yang mahu menjadikan muzik lebih berseni, maka kebanyakan daripada sentuhan karya mereka melibatkan tahap kesenian yang tinggi. Sebagai contoh, anda boleh melihat karya kulit album bagi kugiran YES dan Pink Floyd:

Selain daripada seni kulit album, sisi seni lirik juga diberi perhatian yang cukup tinggi. Sekiranya anda melihat lirik Supper’s Ready oleh Genesis, anda akan perasan liriknya persis hikayat moden. Begitu juga dengan lirik Space Oddity yang agak nihilistik berserta kritikan David Bowie terhadap kerajaan UK mengenai Zaman Angkasa. Dalam bahasa mudah, lirik mereka adalah puitis. Lihat contoh lirik lagu Happy Returns oleh Steven Wilson:

Hey brother, happy returns

It’s been a while now

I bet you thought that I was dead

But I’m still here, nothing’s changed

Hey brother, I’d love to tell you

I’ve been busy

But that would be a lie

‘Cause the truth is

The years just pass like trains

I wave but they don’t slow down

Sekarang, saya nak sambung balik tentang sejarah prog rock. Pada penghujung 70-an, genre ni mula kurang mendapat peminat apabila genre punk rock mula mendominasi. Setelah beberapa tahun dalam fasa kemerosotan, kugira dan artis prog rock mula berpecah dan berfragmen lalu mewujudkan subgenre baru seperti prog metal, new wave dan banyak lagi. Dengan fragmentasi ini, genre prog rock masih kekal wujud dan relevan. Hasilnya, kita mempunyai kugiran prog rock moden seperti Steven Wilson, Radiohead dan Muse. Tak kurang juga kumpulan prog metal seperti Dream Theater, Opeth dan Meshuggah. Tahun 2016-2017 saya kira sebagai tahun gemilang prog rock moden dengan munculnya karya agung David Bowie ‘Blackstar’ (yang ditulis sebagai elegi beliau sebelum mati), album To The Bones oleh Steven Wilson dan juga karya terbaik Avenged Sevenfold ‘The Stage’ yang langsung tak disangka akan bergerak ke arah prog.

Demikian itu sahajalah coret ringkas saya berkenaan sejarah rock progresif. Dengan tertulisnya artikel ini, saya akan huraikan lagi sejarah dan legasi kumpulan prog rock terkenal seperti Pink Floyd dan Radiohead satu persatu, sebelum bergerak ke arah prog metal dan legasi album …And Justice for All oleh Metallica pada penulisan berikutnya.

Senarai lagu rock progresif pilihan penulis: